MB JOHOR MESTI DIJADIKAN PENGERUSI NEGERI….

Pergolakan dalam Bersatu Johor susulan perlantikan Mazlan Bujang sebagai Pengerusi Bersatu negeri itu oleh Tun Mahathir Mohamad nampaknya berterusan lagi dan tidak ternampak ada tanda-tanda akan reda dalam waktu terdekat ini.
Selepas minggu lalu, 23 daripada 26 Ketua Bahagian Bersatu negeri itu mengaakan perjumpaan untuk menolak Mazlan, terbaru ini mereka dilaporkan turut menghantar memorandum kepada Tun Mahathir selaku Pengerusi Bersatu.
Kandungan memorandum dipercayai mengandungi perkara yang sama iaitu mahukan Dr. Shahruddin Jamal dilantik sebagai pengerusi bagi menggantikan Mazlan.
Dengan erti kata lain, 23 Ketua Bahagian Bersatu berkenaan tidak setuju dengan perlantikan Mazlan sebagai pengerusi Bersatu negeri Johor.
Mereka menolak perlantikan Mazlan oleh Tun Mahathir itu kerana percaya ia akan lebih menyukarkan pergerakan parti berikutan dirinya yang tiada ada kedudukan atau jawatan dalam kerajaan.
Dalam hal ini, sudah tentulah perlantikan Dr. Shahruddin yang baru dilantik sebagai Menteri Besar lebih diterima dan diperlukan berbanding Mazlan yang baru-baru ini digugurkan sebagai Exco Johor.
Sumber lain pula memberitahu, kalau pun perlantikan Dr. Shahruddin ada masalah kerana kedudukannya bukan sebagai Ketua Bahagian, beliau masih boleh dilantik mengetuai mana-mana bahagian di Johor kerana parti masih lagi di peringkat penaja.
Sumber itu memberi contoh bagaimana 11 Ketua Bahagian di Perak baru-baru ini ditukar untuk digantikan dengan pemimpin yang baru.
“Lagi pula, untuk memberi laluan kepada Menteri Besar menjadi Ketua Bahagian, rasanya tidak ada masalah untuk Ketua Penaja di mana-mana bahagian sedia ada bermurah hati untuknya.
“Yang penting, struktur parti nampak cantik dan Bersatu boleh terus berkembang maju dengan Menteri Besar mengetuai parti,” kata sumber itu lagi.
Yang nyata, selagi tuntutan 23 Ketua Bahagian ini tidak dipenuhi, Bersatu Johor akan terus bergolak dan bermasalah serta susah untuk bergerak ke depan.
(Shahbudindotcom 08/05/2019)

0

0

votes
Article Rating
Kongsikan artikel ini


JANJI TUN MAHATHIR MASIH KABUR?

Berikut adalah antara ungkapan terbaru yang dilafazkan oleh Tun Mahathir berkenaan peralihan kuasa kepada Anwar Ibrahim sebagaimana dilaporkan oleh Malaysiakini.
“Saya telah berpegang kepada janji bahawa akan letak jawatan dan beri laluan kepada Anwar, ia perkara yang agak pasti.
“Tiada perbincangan tentang siapa yang akan jadi pengganti saya atau apa yang akan dilakukan.
“Dia (Anwar) tidak perlu mengikut arahan saya atau ikut apa yang telah saya lakukan.
“Dia bebas untuk buat apa yang difikirnya terbaik sebagai perdana menteri….saya tidak akan campur tangan lagi dalam pentadbiran negara.
“Tugas saya ialah menyediakan negara agar ia boleh diambil alih oleh pengganti saya,” kata Tun Mahathir dalam wawancara bersama media sempena ulang tahun pertama pentadbiran PH.
Persoalan pertama, kenapa Tun Mahathir masih menyebut soal memberi laluan kepada Anwar dengan perkataan “perkara yang agak pasti?”
Mengapa mesti ada perkataan “agak” lagi?
Mengapa tidak terus dikatakan peralihan itu adalah sesuatu yang pasti?
Apa makna ada terselit perkataan “agak” sebelum perkataan “pasti” itu?
Apa bezanya ayat ini dengan sebelum ini beliau selalu menyebut “mungkin dua tahun, mungkin lebih dan mungkin kurang” sebagai merujuk kepada tempohnya menjadi Perdana Menteri?
Tidakkah perkataan “mungkin” dan “agak” itu memberi maksud yang kabur dan tidak pasti?
Persoalan kedua, bila sebenarnya tarikh yang tepat untuk Tun Mahathir mahu letak lawatan bagi beliau serahkan jawatan Perdana Menteri kepada Anwar?
Mengapa, dalam selalu menyebut akan letak jawatan dan akan serah jawatan Perdana Menteri kepada Anwar, tapi Tun Mahathir masih juga tidak menetapkan tarikh pengundurannya?
Tidak bolehkah beliau melakukannya seperti tahun 2002 dahulu di mana ketika itu 31 Oktober 2003 telah dipilihnya sebagai tarikh pengundurannya untuk Tun Abdullah Ahmad Badwai menggantikannya?
(Shahbudindotcom 09/05/2019)

0

0

votes
Article Rating
Kongsikan artikel ini


RAPATKAN SAF, KEMBALI BETULKAN TEKAD PERUBAHAN – ANWAR

PERUTUSAN KHAS ULANGTAHUN PERTAMA PENTADBIRAN PAKATAN HARAPAN
Alhamdulillah, hari ini adalah ulangtahun pertama pentadbiran Pakatan Harapan dan juga ulangtahun pertama negara ini berjaya menundukkan kebobrokan, kebejatan dan keangkuhan.
Dengan berkat dukungan dan sokongan rakyat berbilang kaum dan agama akhirnya memungkinkan peralihan kuasa yang aman dan demokratik.
Tentunya mencapai kemenangan yang kita nikmati hari ini tidak mudah, dan ia bertitik tolak dari kesedaran dan pengorbanan mereka yang benar-benar mendambakan perubahan dan reformasi yang bermakna sejak 20 tahun lampau.
Banyak air mata dan keringat yang dilaburkan untuk memungkinkan ledakan kuasa rakyat tanggal 9 Mei 2018.
Justeru, jika ditelaah semula pencapaian-pencapaian yang telah dicapai oleh pentadbiran hari ini, ternyata ia suatu pencapaian yang belum pernah terjadi dalam sejarah negara dan tidak dinafikan juga masih banyak lagi yang perlu dilunaskan dan diselenggara supaya negara ini akan kembali dihormati dunia.
Namun usaha dan upaya Pakatan Harapan dalam menggagas reformasi juga harus dimaknai dengan dasar-dasar ekonomi yang mengangkat dan membebaskan masyarakat.
Tekad dan iltizam politik juga harus diselaraskan agar ia benar-benar memberi dampak yang menyeluruh agar kekayaan itu tidak hanya berlegar dalam kalangan mereka yang kaya dan berpangkat sahaja, malah ia mesti mengesankan mereka yang menderita, terpinggir dan melarat.
Harus diingatkan juga bahawa masalah hubungan antara kaum dan agama di negara ini dilihat semakin meruncing tatkala Pakatan Harapan sedang menjelmakan perubahan dan reformasi yang didambakan.
Ancaman api perkauman dan kejumudan tidak harus dipandang enteng dan dikesampingkan, malah jika dibiar ia mampu meroboh segala usaha dalam meletakkan negara ini kembali ke landasannya.
Saya secara peribadi ingin menyatakan penghargaan buat Tun Dr Mahathir Mohamad yang berusaha menggembeleng seluruh tenaga dan pihak dari kalangan pembangkang ketika itu dalam usaha merubah lanskap politik negara ke tahap yang kita kecapi hari ini.
Justeru marilah bersama-sama kita merapatkan saf dan kembali membetulkan tekad dalam memaknai perubahan yang diimpikan.
ANWAR IBRAHIM
Presiden PKR.

0

0

votes
Article Rating
Kongsikan artikel ini


SAMPAI BILA TUN MAHATHIR MAHU MENGUBAH-UBAH JANJI PERALIHAN KUASA?

Mula-mula Tun Mahathir Mohamad mahu diberi masa selama dua tahun untuk memegang jawatan Perdana Menteri.
Kata beliau, tempoh itu memadai untuk beliau menyelesaikan masalah ekonomi dan memulihkan negara, selain usianya ketika mengangkat sumpah jawatan Perdana Menteri sudah menjangkau 93 tahun pada waktu itu.
Kemudian, selepas dua tiga bulan duduk di kerusi empuk Perdana Menteri, beliau berkata tempohnya memegang jawatan, “mungkin dua tahun, mungkin kurang dan mungkin lebih daripada dua tahun”.
Ini adalah kata-katanya yang mula berubah nada buat kali pertama.
Selepas itu, dalam satu sidang media di mana ketika itu Anwar Ibrahim duduk di sebelahnya, sambil melirik kepada bakal penggantinya itu, Tun Mahathir berkata, “kalau Anwar beri izin, dapatlah saya jadi Perdana Menteri selama dua tahun setengah”.
Ini pula perubahan kata-katanya untuk kali yang kedua.
Menjelang genap setahun mengempuki kerusi Perdana Menteri, sementara terus mengatakan Anwar adalah penggantinya, Tun Mahathir membayangkan beliau memerlukan maksimum tiga tahun memegang jawatan itu.
Katanya, tempoh itu diperlukan untuk menyelesaikan masalah ekonomi dan memulihkan negara sebelum diambil alih oleh penggantinya, Anwar.
Makna kata, bukan lagi dua tahun, bukan juga dua setengah tahun, tapi tiga tahun yang dimahukan oleh Tun Mahathir sebagai tempohnya memegang jawatan Perdana Menteri.
Ini adalah perubahan kata-kata Tun Mahathir buat kali yang ketiga.
Dengan seringkali berubah nada itu, jujur dan ikhlaskah kata-kata Tun Mahathir bahawa Anwar tetap sebagai penggantinya?
Tahun depan apa pula nadanya?
Tidak mustahilkah Tun Mahathir akan mengubah lagi kata-katanya untuk kali yang keempat dengan mahu menjadi Perdana Menteri selama empat tahun pula?
Putar Halim….putar lagi Halim….
Sampai bila memutar kata-kata ini akan terus menjadi amalan oleh seorang Perdana Menteri yang sudah berusia 94 tahun tuanya?
Tidak bolehkah dalam hal ini Majlis Presiden PH segera membuat keputusan muktamad agar tiada lagi kekeliruan dan ketidaktentuan berhubung peralihan kuasa kepada Anwar itu?
(Shahbudindotcom 10/05/2019)

0

0

votes
Article Rating
Kongsikan artikel ini


TABIK UNTUK KIT SIANG….

Ketika isu peralihan kuasa Perdana Menteri daripada Tun Mahathir Mohamad kepada Anwar Ibrahim terus menjadi tanda-tanya, sikap dan pendirian veteran DAP, Lim Kit Siang dalam perkara tersebut memang sesuatu yang harus dipuji.
Beliau dengan tegas mengumumkan akan bersara daripada politik jika Tun Mahathir tidak menyerahkan jawatan Perdana Menteri kepada Anwar sebagaimana yang sudah dijanji dan dipersetujui.
“Jika, Mahathir tidak memberikan jawatannya kepada Anwar, sebaliknya membubarkan parlimen untuk mengadakan PRU15 lebih awal, saya akan bersara dari politik dan tidak akan bertanding pada PRU15,” tegas Kit Siang.
Wowww….hebat….
Inilah pemimpin yang ada prinsip dan benar-benar berpegang kepada janji serta tidak mahu menjadi munafik.
Tidak ragu-ragu, kita harus mengangkat tabik kepada Kit Siang atas sikap dan pendiriannya itu.
Bagaimana dengan pemimpin dan parti lain dalam PH?
Yang pasti, jika semua mereka ada ketegasan yang sama seperti yang ditunjukkan oleh Kit Siang, pasti Tun Mahathir tiada pilihan lain selain akur kepada janji yang sudah dipersetujuinya untuk menyerahkan jawatan Perdana Menteri kepada Anwar.
Bahkan, bukan saja tidak berani memungkiri janji, malah cuba-cuba menangguhkannya melebihi dua tahun pun tentu beliau juga tidak ada kekuatan untuk menyuarakannya.
Tabik dan tahniah sekali lagi kepada Kit Siang.
(Shahbudindotcom 10/05/2019)

0

0

votes
Article Rating
Kongsikan artikel ini


TAKIYUDDIN TIDAK HORMAT AGONG – FAIZ

Kenyataan Setiausaha Agong PAS Datuk Takiyuddin Hassan bahawa Datuk Seri Anwar Ibrahim tidak layak menjadi Perdana Menteri kerana status beliau sebagai banduan adalah satu kenyataan yang celupar dan biadap yang tidak menghormati kuasa Yang Di-Pertuan Agong memberikan pengampunan penuh tanpa syarat kepada Anwar Ibrahim pada 16 Mei 2018.
Kuasa menurut Perkara 42 Perlembagaan Persekutuan ini telah dilaksanakan secara betul mengikut prosedur undang-undang dan prinsip keadilan.
Pengampunan Anwar Ibrahim ini seharusnya dihormati oleh PAS kerana apabila Anwar Ibrahim diberikan pengampunan Diraja ini, beliau juga dibenarkan untuk terus menyertai pilihanraya yang bermaksud sekatan 5 tahun di bawah Perkara 48 Perlembagaan Persekutuan tidak berbangkit.
Ini bermakna sabitan ke atas kes liwat II telah diketepikan dan Anwar Ibrahim bukan seorang banduan.
PAS tidak seharusnya membangkitkan isu ini kerana umum mengetahui bahawa Anwar Ibrahim dituduh dan dihukum atas campurtangan politik.
Kes liwat II terhadap Anwar Ibrahim yang dituduh dan dihukum 5 tahun penjara ini berlaku ketika pemerintahan kleptokrat Datuk Seri Najib Razak yang telah dijatuhkan rakyat.
Jangan hanya kerana mahu membela Najib Razak yang kini berhadapan puluhan kes penyelewengan dan korupsi, PAS sanggup berterusan menggadaikan prinsipnya membela kezaliman dengan membangkitkan isu Anwar Ibrahim sebagai banduan sedangkan beliau telah diiktiraf undang-undang layak dipilih sebagai Perdana Menteri.
Faiz Fadzil
Timbalan Ketua Pemuda Amanah
10 Mei 2019.

0

0

votes
Article Rating
Kongsikan artikel ini


BUKU MENJELANG PERALIHAN KUASA KEPADA ANWAR

Semalam, 10 Mei 2019 bermakna cukup setahun Tun Mahathir Mohamad menjadi Perdana Menteri mewakili PH yang berjaya menumbangkan BN pada PRU14 yang diadakan pada 9 Mei tahun lalu.
Dengan setahun memegang jawatan itu, bermakna ada setahun lagi sebelum tempoh peralihan kuasa kepada Anwar Ibrahim sebagai yang telah dijanji dan dipersetujui.
Ada tiga janji yang diputuskan dan dipersetujui sekiranya PH menang PRU14 – 1. Membebaskan Anwar daripada penjara, 2. Memohon pengampunan baginya daripada Yang Dipertuan Agong dan 3. Menjadikan Anwar sebagai Perdana Menteri ke-8 selepas tempoh sementara Tun Mahathir memegang jawatan tersebut.
Dua janji telah pun dipenuhi tidak berapa lama selepas PH berjaya menguasai Putrajaya dan hanya janji peralihan kuasa masih dalam penantian semua pihak kerana Tun Mahathir sendiri menyebut beliau memerlukan tempoh dua tahun untuk memulihkan ekonomi dan menyelamatkan negara.
Begitu pun, proses peralihan itu itu masih menjadi misteri dan tanda tanya berikutan tiada tarikh khusus ditetapkan mengenainya.
Tun Mahathir pula selalu menyebut tempohnya menjadi Perdana Menteri “mungkin dua tahun, mungkin lebih dan mungkin kurang”.
Beliau juga pernah mengusik Anwar sambil berkata, “kalau Anwar beri izin, dapatlah saya jadi Perdana Menteri selama dua tahun setengah.”
Baru-baru ini pula Tun Mahathir membayangkan beliau mungkin memerlukan tiga tahun menjadi Perdana Menteri.
Pokoknya, segala-galanya masih misteri dan teka-teki.
Maka, sempena setahun Tun Mahathir menjadi Perdana Menteri dan setahun sebelum peralihan kuasa itu, saya dengan suci hati menerbitkan sebuah buku bertajuk Anwar PM Ke-8 Janji Serah Kuasa Yang Mesti Ditepati.
Buku ini bukan untuk memberi tekanan atau membuat desakan, tetapi lebih dengan tujuan agar ketidaktentuan mengenai peralihan kuasa itu segera diselesaikan.
Ia antara lain menggariskan agar janji penyerahan kuasa tidak sesekali cuba dimungkiri bagi mengelakkan berlaku perpecahan dalam PH dan yang paling penting agar Tun Mahathir dapat segera menetapkan tarikh pengundurannya sebagaimana yang pernah dilakukannya ketika menyerahkan jawatan Perdana Menteri kepada Tun Abdullah Badawi pada 2003 dahulu.
Hanya dengan parti-parti dalam PH dan Tun Mahathir tetap berpegang kepada janji dan Tun Mahathir dapat menetapkan tarikh khusus berkenaan penyerahan kuasa kepada Anwar saja, maka segala-segalanya akan selesai dan “hantu-hantu raya politik” tidak lagi merayau-rayau mencipta pelbagai cerita, andaian serta spekulasi.
Buku ini sudah mula dijual di kedai-kedai buku di seluruh negara atau boleh juga membelinya secara online dengan menghubungi nombor telefon yang tertera pada poster yang disiarkan dalam blog ini.
Kepada penyokong PH yang mahu gabungan ini terus kekal, marilah kita sama-sama memastikan gabungan ini sentiasa kukuh dengan janji tidak dimungkiri dan peralihan kuasa mesti dijayakan dengan lancar, harmoni dan muktamad.
(Shahbudindotcom 11/05/2019)

0

0

votes
Article Rating
Kongsikan artikel ini


JAWAPAN KEPADA TAKIYUDDIN

Di bawah ini adalah sebahagian petikan daripada buku terbaru saya yang berjudul “Anwar PM Ke-8 Janji Serah Kuasa Yang Mesti Ditepati”.
Secara kebetulan, sebelum Setiausaha Agung Pas, Takiyuddin Hassan melemparkan serangan yang menyebut Anwar Ibrahim sebagai bekas banduan yang seolah-olah tidak layak menjadi Perdana Menteri ke-8, saya sebenarnya turut memperjelaskan isu yang sama dalam buku terbaru saya itu.
Buku itu kini sudah pun berada di pasaran di seluruh negara.
Mungkin tulisan saya dalam buku tersebut menjawab sebahagian tuduhan yang dilemparkan oleh Takiyuddin itu.
(Shahbudindotcom 11/05/2019)

0

0

votes
Article Rating
Kongsikan artikel ini


BENARKAH MEREKA INI 5 KARTEL DEDAK YANG DIMAKSUDKAN MENANTU HADI AWANG?

Hanya beberapa ketika selepas Zaharuddin Muhammad, menantu Presiden Pas, Hadi Awang mendedahkan wujudnya lima “kartel dedak” dalam parti itu, beberapa pengguna media sosial segera membuat tafsiran berdasarkan petunjuk yang diberikannya.
Pengguna media sosial boleh dikata sepakat mentafsirkan “kartel dedak” yang petunjuknya diberi oleh Zaharuddin itu ialah lima pemimpin utama Pas ketika ini.
Mereka mentafsirkan Dr Hussam II ialah Dr Ahmad Shamsuri Mokhtar, Menteri Besar Terengganu; Mr NT ialah Nasharuddin Tantawi, Ketua Penerangan Pas; Mr. KT ialah Khairuddin At-Takiri, Ahli Parlimen Kuala Nerus; Mr KH ialah Khalil Hadi, anak Hadi Awang sendiri merangkap Ketua Pemuda Pas dan “semua dah tahu” pula merujuk kepada Nik Abduh Nik Aziz, Ahli Parlimen Bachok.
Benarkah lima pemimpin Pas tersebut merupakan “kartel dedak” sebagaimana yang dimaksudkan oleh Zaharuddin?
Apa yang menarik, jika benar mereka itu ialah “kartel dedak” yang dimaksudkan oleh Zaharuddin, bermakna salah seorang daripada ialah anak Hadi Awang sendiri?
Kenapakah Zaharuddin “menembak” anak Hadi sendiri yang merupakan iparnya juga?
Apakah keluarga Hadi Awang kini sedang berbalah dan berantakan?
Tetapi yang mustahak di sini, sementara pengguna media sosial tidak berselindung menyebut lima pemimpin Pas berkenaan, kesemua mereka kini harus tampil sama ada menafi atau memberi penjelasan berkenaan isu “kartel dedak” itu?
Mereka tidak boleh lagi berdiam diri atau membiarkan saja perkara ini tanpa tampil dengan penjelasan yang jujur dan berpaksikan kebenaran.
Rakyat kini sedang menunggu kejujuran mereka.
(Shahbudindotcom 12/05/2019)

0

0

votes
Article Rating
Kongsikan artikel ini


SIAPA 5 KARTEL DEDAK DALAM PAS?

Menantu Hadi Awang, Zaharuddin Muhammad mendedahkan terdapat lima ahli dalam Pas yang dikategorikannya sebagai “kartel dedak”.
Mereka yang disenaraikannya itu ialah:-
1. Dr. Hussam II
2. Mr. NT
3. Mr. KT
4. Mr. KH
5. “Semua dah tahu
Zaharuddin seterusnya menambah:-
“Yang nombor 5, sahabat yang bagus. Cuma terlalu ikut kawan- kawan dan jadi ‘front liner’ (barisan hadapan) bela kawan. Yang dia tahu tak banyak pun.
“Ramai-ramai ni, (individu) nombor 1 tu saja saya fokus. Sebab yang dia buat ‘Mr2’ (individu nombor 2) sampai ‘Mr5’ (individu nombor 5) tak tahu pun.
“Dia maha licik mengalahkan Hussam. Sapu kiri kanan.
“Dengan Azmin (Timbalan Presiden PKR Mohamed Azmin Ali) pun rapat. Pernah cuba mendedak dengan Azmin tapi tak tahu dapat ke tidak,” kata Zaharuddin lagi melalui catatan dalam Facebooknya.
Alamak???
Yang semua ingin tahu, siapa 5 “kartel dedak” yang dimaksudkan Zaharuddin itu?
Sediakah mereka tampil mengaku atau Zaharuddin mungkin akan mendedahkan maklumat lebih detail selepas ini?
Yang tak kurang menariknya juga ialah sejak bila “kartel dedak” ini wujud dalam Pas?
 (Shahbudindotcom 12/05/2019)

0

0

votes
Article Rating
Kongsikan artikel ini


DI SEBALIK PENJELASAN MENANTU HADI, SIAPAKAH SEBENARNYA DR HUSSAM II DAN KH?

Dalam posting di Facebooknya, Zaharudin Muhammad menafikan tanggapan umum berhubung lima “kartel dedak” sebagaimana yang tersebar luas di media sosial sejak semalam.
Kata beliau, nama pemimpin Pas yang disebutkan itu bukanlah seperti yang beliau maksudkan.
“Takkan Menteri Besar Terengganu terlibat?
“Takkan juga adik ipar saya terlibat?” kata Zaharudin lagi.
Beliau bagaimanapun tidak membuat penafian berhubung tiga lagi nama pemimpin Pas yang dispekulasikan sebagai “kartel dedak” iaitu Nasharuddin Tantawi, Khairuddin Al-Takiri dan Nik Abduh Nik Abdul Aziz.
Dalam pendedahannya sebelum ini, Zaharudin menyebut lima “kartel dedak” dalam Pas dengan memberi petunjuk sebagai “Dr Hussam II”, “Mr NT”, “Mr KT”, “Mr KH” dan “semua dah tahu”.
Pengguna media sosial kemudian merujuk mereka itu ialah Dr. Ahmad Shamsuri Mokhtar, Nasharuddin Tantawi, Khairuddin Al-Takiri, Khalil Hadi dan Nik Abduh Nik Abdul Aziz.
Adakah ini bermakna hanya Dr. Ahmad Shamsuri Mokhtar dan Khalil Hadi saja bukan “kartel dedak” sebagaimana yang dimaksudkan oleh Zaharudin, tetapi tiga lagi yang diperkatakan ramai itu memang merupakan antara lima nama yang dimaksudkannya?
Persoalan kini, jika bukan Dr Ahmad Shamsuri dan Khalil Hadi, siapakah dua lagi “kartel dedak” yang merujuk kepada “Dr Husssam II” dan “KH” itu?
(Shahbudindotcom 13/05/2019)

0

0

votes
Article Rating
Kongsikan artikel ini


WANG SAMAN NFC AKAN DIPULANGKAN KEPADA RAKYAT DALAM BENTUK BIASISWA PELAJAR – RAFIZI

Saya baru dimaklumkan oleh peguam mengenai keputusan Mahkamah Rayuan pagi tadi yang membenarkan rayuan saya dalam kes saman berhubung NFC. Saya tidak hadir ke mahkamah kerana dimaklumkan ada permintaan peguam plaintif untuk menangguhkan perbicaraan pada hari ini.
Saya ingin mengucapkan terima kasih kepada Yang Arif Hakim-Hakim Mahkamah Rayuan iaitu Datuk Dr. Hamid Sultan Abu Backer, Datuk Hanipah Farikullah and Datuk Wira Kamaludin Md Said yang membenarkan rayuan saya.
Saya juga sedia maklum bahawa Yang Arif Hakim-Hakim telah mengarahkan Datuk Seri Salleh Ismail sebagai plaintif memulangkan kembali sejumlah RM300,000 yang telah saya bayar kepada beliau sebelum ini, di samping membayar RM110,000 lagi sebagai kos guaman.
Saya pasti plaintif akan membuat rayuan di Mahkamah Persekutuan dalam masa yang ditetapkan oleh Mahkamah Rayuan dan jumlah yang diarahkan tidak perlu dibayar sehingga selepas selesai kes di Mahkamah Persekutuan.
Jika ada pembayaran, jumlah tersebut akan disimpan oleh peguam di dalam akaun amanah sehingga kes ini selesai di peringkat Mahkamah Persekutuan.
Sekiranya saya kekal menang di peringkat Mahkamah Persekutuan, saya tidak akan mengambil satu sen pun dari apa jua jumlah yang dianugerahkan oleh mahkamah akibat kes NFC ini.
Jumlah RM300,000 yang dibayar kepada Datuk Seri Salleh Ismail adalah hasil sumbangan biayaramai (“crowdfunding”) oleh orang ramai dalam bulan Julai 2017.
Sebarang jumlah yang diarahkan dibayar kepada saya oleh mahkamah, akan dikembalikan seperti berikut:
1. Jumlah yang diarahkan sebagai kos guaman akan dibayar kepada peguam-peguam saya iaitu Ranjit Singh (Tetuan Ranjit Singh & Yeoh), Razlan Hadri Zulkifli (Tetuan Gan, Ho & Razlan Hadri), Ng Siau Sun dan Michele Navinder Kaur (Tetuan Sun & Michele). Mereka telah mengendalikan semua kes-kes mahkamah saya berhubung skandal NFC (sebanyak 3 kes) secara percuma (pro bono) sejak 2012;
2. Semua bayaran selain kos guaman yang diarahkan oleh mahkamah akan dipulangkan kepada rakyat dalam bentuk hadiah pendidikan kepada pelajar cemerlang universiti dari berpendapatan rendah (sebanyak RM5,000 seorang) dan pelajar cemerlang Tingkatan 5 dari berpendapatan rendah (sebanyak RM500 seorang). Pemenang hadiah pendidikan akan dipilih dari kalangan seluruh rakyat Malaysia berbilang bangsa yang cemerlang dalam bidang masing-masing walaupun datang dari keluarga berpendapatan rendah.
Saya mengucapkan terima kasih kepada rakyat Malaysia yang tidak jemu membantu saya dalam kes NFC walaupun memakan masa yang panjang sejak tahun 2011 lagi.
Walaupun proses mendapatkan kembali dana RM250 juta nampaknya lebih panjang dari yang sepatutnya, saya berharap tindakan memulangkan jumlah yang perlu dibayar oleh plaintif dalam bentuk hadiah pendidikan, sebagai satu langkah awal ke arah mendapatkan kembali kesemua RM250 juta wang rakyat itu.
RAFIZI RAMLI
NAIB PRESIDEN KEADILAN
13 MEI 2019.

0

0

votes
Article Rating
Kongsikan artikel ini


POLITIK DEDAK TERBUKTI WUJUD DALAM PAS

Daripada beberapa siri pendedahan yang dilakukan oleh Zaharudin Muhamad kebelakangan ini, apa yang nyata ialah amalan politik wang memang wujud dan mula membudaya dalam Pas.
Jika selama ini kita pernah dikejutkan dengan isu RM90 juta, pemimpin tertentu bergaya mewah dan berkereta mahal, rupa-rupanya dalam Pas juga sudah ada “kartel dedak” yang berleluasa.
Jika sudah ada kartel, tentu pengikut dan anak buah yang menyokong amalan politik wang dan dedak itu lebih besar lagi bilangannya.
Selama ini, Pas boleh dikata parti yang agak bersih daripada amalan politik wang, dedak atau kebendaan ini kerana perjuangan mereka selalu digembar-gemburkan hanya kerana mencari redha Allah dan balasan syurga selepas kematian nanti.
Mengapakah matlamat Pas sudah bertukar kepada syurga dunia?
Sejak bilakah amalan itu berlaku dalam Pas?
Jika Zaharudin, menantu Presiden Pas dan ahli majlis syura sendiri berani mendedahkan mengenai “kartel dedak”, siapakah boleh menafikan amalan buruk itu tidak berlaku dalam Pas?
Zaharudin bukanlah orang kaki lima dalam Pas, sebaliknya beliau berada di beranda kepresidenan parti, bermakna sedikit-sebanyak pendedahan beliau sudah pasti ada asas dan kebenarannya.
Mahu tidak mahu, Pas harus menerima realiti tersebut sebagai tamparan baru kepada perjuangannya.
Tetapi, selain keghairahan kepada kuasa dan kebendaan, satu perkara lain yang menjebakkan Pas ke dalam kancah dedak ini ialah sejak ia mula berbaik-baik dengan UMNO beberapa tahun sebelum ini.
Hanya kerana ada hubungan dengan UMNO, baik secara gelap atau terang-terangan itulah yang menyebabkan bermulanya era dedak dan amalan bergaya hidup mewah dalam Pas.
Sebelumnya, Pas hanya terkenal sebagai parti yang hebat dengan ceramah-ceramah perjuangan Islam yang berjaya menghimpunkan ribuan hadirin di seluruh negara saja.
Ketika itu, gaya hidup pemimpin Pas cukup sederhana, malah belum terpana lagi dengan jenama kereta ternama buatan Eropah.
Tetapi, oleh kerana UMNO yang kuasanya berada di pergentingan waktu dan percaya melalui hubungan baik dengan Pas dapat menyelamatkannya, di situlah bermula segala-galanya.
Dalam UMNO, semua sedia maklum wang adalah raja yang selalu digunakan untuk mendapat dan mengekalkan kuasa.
Walaupun UMNO kini sudah tiada kuasa lagi dan amalan “cash is king” tidak berjaya mengekalkan kuasanya, keburukan politik wang daripada parti itu ternyata sudah meresap dan merosakkan nama baik Pas.
Sedarkah Pas tentang perkara tersebut?
Dan lebih hairan, Hadi Awang sendiri baru-baru ini mengumumkan Pas akan bergabung dengan UMNO menjelang PRU15 akan datang.
Adakah Pas sebenarnya mahu jadi seperti UMNO?
(Shahbudindotcom 14/05/2019)

0

0

votes
Article Rating
Kongsikan artikel ini


SETIAUSAHA AGUNG PKR MENYANGGAH DAKWAAN SETIAUSAHA AGUNG PAS

1. Kenyataan Setiausaha Agung PAS yang menggelarkan Dato’ Seri Anwar Ibrahim sebagai “bekas banduan” dalam ceramah kempen beliau di Pilihanraya Kecil (PRK) Sandakan baru-baru ini adalah berpunca daripada tidak memahami asas undang-undang dan tidak menghormati Yang di-Pertuan Agong yang telah memberikan pengampunan penuh kepada Dato’ Seri Anwar Ibrahim pada 16 Mei 2018.
2. Perkara 42(1) seperti diperuntukkan Perlembagaan Persekutuan memberikan kuasa kepada Yang di-Pertuan Agong untuk memberikan pengampunan, menunda hukuman dan melegakan hukuman. Segala proses dan prosiding untuk memberikan pengampunan penuh kepada Dato’ Seri Anwar Ibrahim telah diikuti dan dipatuhi oleh Lembaga Pengampunan Wilayah-wilayah Persekutuan Kuala Lumpur, Labuan dan Putrajaya
3. Isu sama ada Dato’ Seri Anwar Ibrahim adalah seorang “bekas banduan” tidak lagi timbul kerana beliau telah mendapat pengampunan penuh dan dibenarkan bertanding dalam Pilihanraya Kecil Parlimen Port Dickson tanpa sebarang pertikaian undang-undang berkenaan status kelayakan beliau.
4. Kenyataan Setiausaha Agung PAS itu jelas meremehkan kuasa pengampunan Yang di-Pertuan Agong dan satu usaha memperlekeh integriti proses dan prosiding Lembaga Pengampunan apabila pengampunan penuh itu diberikan kerana telah berlakunya ketidakadilan (“miscarriage of justice”) dalam keseluruhan proses pendakwaan dan pemenjaraan Dato’ Seri Anwar Ibrahim.
5. Pendirian yang diambil oleh Setiausaha Agung PAS tersebut bercanggah dengan pendirian PAS yang pada suatu ketika dahulu sentiasa konsisten daripada awal bahawa Dato’ Seri Anwar Ibrahim tidak bersalah atas tuduhan yang dihadapi dan wujud konspirasi di sebalik pemenjaraannya. PAS atas pendirian yang sama turut bersama gerakan rakyat yang diwakili Pakatan Rakyat ketika itu yang menuntut reformasi sistem kehakiman negara.
6. Sudah tentu kenyataan “bekas banduan” oleh Setiausaha Agung PAS tersebut mengundang perbandingan nyata antara Mursyidul Am PAS terdahulu yang cukup disegani dan dihormati, Allahyarham Tok Guru Nik Aziz yang mendokong kuat Dato’ Seri Anwar Ibrahim dan mengkritik pemenjaraan beliau sebagai satu fitnah politik.
7. Ternyata kemesraan PAS bersama UMNO sebagai rakan politik baru mengubah nada dan pendirian PAS dalam berdepan isu-isu penting negara termasuklah isu pemenjaraan Dato’ Seri Anwar Ibrahim yang telah dikritik oleh masyarakat perundangan antarabangsa sebagai satu konspirasi politik.
8. Sejarah telah membuktikan bahawa pemimpin-pemimpin dunia dan tokoh-tokoh Islam yang tersohor seperti Nelson Mandela, Imam Hanafi dan Recep Tayyip Erdogan yang pernah dipenjarakan akhirnya tetap dipilih menjadi pemimpin kerana integriti dan kemampuan mereka untuk memimpin dan bukan dengan label ataupun gelaran yang diberi.
9. Dato’ Seri Anwar Ibrahim adalah seorang yang layak untuk dicalon dan dilantik sebagai Perdana Menteri sesuai kedudukannya sebagai Ahli Parlimen yang telah dipilih secara sah. Pada masa yang sama, Pakatan Harapan yang menguasai majoriti juga telah mencapai muafakat pada Januari 2018 menamakan beliau sebagai calon Perdana Menteri ke-8.
10. Tumpuan Dato’ Seri Anwar Ibrahim dan KEADILAN sekarang ialah memelihara muafakat Pakatan Harapan, mendokong penuh kepimpinan Perdana Menteri Tun Dr. Mahathir bin Mohamad dan berusaha menterjemahkan agenda rakyat dan reformasi dalam pentadbiran kerajaan.
DATUK SERI SAIFUDDIN NASUTION BIN ISMAIL
Setiausaha Agung
Parti Keadilan Rakyat
14 Mei 2019.

0

0

votes
Article Rating
Kongsikan artikel ini


EHEM….EHEM….

Rasanya sudah agak lama kita tidak mendengar suara Azmin Ali membela Anwar Ibrahim.
Apa yang menjadi lumrah dalam hidup Menteri Hal Ehwal Ekonomi itu setahun lalu hanyalah membela dan mempertahankan Tun Mahathir Mohamad saja.
Lebih-lebih sejak namanya turut dilambung-lambung sebagai bakal Perdana Menteri ke-8 untuk bersaing kerusi yang sama dengan Anwar.
Sejak itu, kiblat hatinya seolah-olah lebih condong kepada Tun Mahathir berbanding Anwar.
Bahkan, sampai di depan Kaabah pun Azmin turut menghebahkan doanya buat Tun Mahathir melalui tweetnya.
Dalam membela Anwar daripada serangan Setiausaha Agung Pas, Takiyuddin Hassan yang melabelkan Presiden PKR itu sebagai bekas banduan, Azmin berkata, ia adalah suatu tindakan yang tidak bertanggungjawab kerana Anwar sudah pun mendapat pengampunan diraja.
“Umum sedia maklum bahawa pertuduhan terhadap Anwar sejak 1998 itu merupakan pertuduhan politik yang akhirnya membawa kepada pengampunan penuh oleh Yang di-Pertuan Agong.
“Kita mungkin mempunyai pandangan politik berbeza tetapi kita harus berpegang kepada fakta dan kenyataan bahawa kemelut ini telah diselesaikan dengan baik demi kepentingan negara,” kata Azmin lagi.
Nampaknya bukan saja Azmin menunjukkan perubahan sikap dengan membela Anwar, malah seperti “mengenakan” Tun Mahathir yang dianggap merencanakan pertuduhan politik pada 1998 selepas memecat bekas Timbalan Perdana Menteri itu daripada UMNO dan juga kerajaan.
Ehem….ehem…
Ada apa-apa ke ni?
(Shahbudindotcom 15/05/2019)

0

0

votes
Article Rating
Kongsikan artikel ini


KENYATAAN ANWAR SELARI DENGAN GESAAN DALAM BUKU

Anwar Ibrahim berkata, beliau kini sedang berbincang dengan Tun Mahathir Mohamad mengenai tarikh peralihan jawatan Perdana Menteri.
Menurutnya, perbincangan itu berjalan dengan baik dan beliau tidak berasa penyerahan kuasa itu akan mengundang sebarang masalah.
“Saya tidak ada masalah sama sekali dengan Tun Mahathir.
“Soal tarikh dan sebagainya (perlantikan sebagai Perdana Menteri ke-8), biarlah saya berbincang dengan beliau sebagaimana yang sedang berjalan sekarang ini.
“Tun Mahathir punya peranan pada masa sekarang dan beliau harus diberi ruang menjalankan tugasnya.
“Andai kata saya ambil alih kepimpinan negara pun, peranan Tun Mahathir tetap ada sebagai seorang negarawan yang banyak berjasa kepada negara kita,” jelas Anwar lagi.
Sesungguhnya kenyataan terbaru Anwar ini merupakan satu lagi perkembangan yang baik dan positif dalam memastikan proses peralihan kuasa sebagaimana yang telah dijanjikan itu berjalan lancar.
Malah, kenyataan terbaru Anwar ini juga bertepatan dengan saranan yang saya cetuskan dalam buku terbaru bertajuk “Anwar PM Ke-8 Janji Serah Kuasa Yang Mesti Ditepati” yang diterbitkan pada minggu lalu.
Buku itu kini boleh didapati di kedai-kedai buku di seluruh negara.
Dalam saranan yang terkandung di muka belakang buku tersebut, saya telah menyarankan agar Tun Mahathir tidak berlengah lagi menetapkan tarikh pengundurannya bagi membolehkan Anwar mengambil alih jawatan Perdana Menteri.
Ini kerana setelah setahun menjadi Perdana Menteri dan kira-kira setahun lagi sebelum menyerahkan jawatan itu kepada Anwar, Tun Mahathir seharusnya segera memilih sendiri tarikh pengundurannya sebagaimana yang pernah dilakukannya kepada Tun Abdullah Ahmad Badawi pada 2003 dahulu.
Saya menekankan hanya dengan Tun Mahathir sedia menetapkan tarikh tersebut saja yang akan menamatkan segala spekulasi dan ketidaktentuan berhubung peralihan kuasa itu.
Harapan rakyat, setelah tumbangnya BN dalam PRU14 yang lalu tidak lain ialah untuk melihat proses peralihan kuasa itu berjalan lancar demi memastikan PH terus stabil, bersatu dan kukuh dalam mentadbir negara ini.
Mudah-mudahan segalanya baik-baik saja.
(Shahbudindotcom 15/05/2019)

0

0

votes
Article Rating
Kongsikan artikel ini


SKANDAL ‘LAND SWAP’ MENGEJUTKAN, GESAAN SIASAT KEMENANGAN ZAHID HAMIDI ADA ASASNYA

Pendedahan berkenaan skandal “land swap” yang melibatkan Kementerian Pertahanan ternyata amat mengejutkan sekali.
Skandal yang melibatkan pembinaan kem tentera melalui pertukaran tanah itu bukan saja menyebabkan kerajaan kerugian berjuta-juta ringgit, tetapi juga merupakan suatu penyelewengan kerana telah digunakan untuk kepentingan memenangi pilihanraya.
Laporan yang disediakan oleh Jawatankuasa Siasatan Tadbir Urus, Perolehan dan Kewangan Kerajaan berhubung pembinaan kem tentera di Hutan Melintang, Bagan Datuk antara lain mendapati:-
⁃ Ahmad Zahid Hamidi yang merupakan Ahli Parlimen Bagan Datuk dan Timbalan Perdana Menteri ketika itu pernah memberi amaran dalam suatu mesyuarat bahawa tindakan undang-undang akan diambil jika kem gagal disiapkan sebelum Ogos 2017.
⁃ Wakil SPR didapati turut hadir dalam mesyuarat yang dipengerusikan Zahid Hamidi itu.
⁃ Wakil SPR juga didapati melawat tapak projek sebanyak tiga kali.
⁃ Wakil SPR turut memaklumkan pendaftaran pengundi hanya dapat dilakukan pada Ogos atau September 2017 iaitu tarikh akhir sebelum pengundian pada PRU14 dengan syarat beberapa kriteria perlu dipenuhi terlebih dahulu seperti penyempurnaan kem, infrastruktur, pagar, dapur dan stor senjata.
Laporan seterusnya mendapati penglibatan langsung SPR dalam memindahkan 1,563 pengundi – 935 anggota tentera dan pasangan mereka dari Batalion ke-23 Rejimen Askar Melayu di kem Tambun, 628 tentera dan pasangan mereka dari Batalion ke-3 Rejimen Artileri Diraja kem Kamunting ke kem Hutan Melintang itu.
Pembinaan kem Hutan Melintang itu adalah atas inisiatif pihak swasta dan sebagai balasannya, pemaju diberikan tanah seluas 18.6 hektar di Pahat, Perak dan Rasah, Negeri Sembilan.
Berdasarkan laporan tersebut, bukan saja pegawai SPR berkenaan wajar diambil tindakan kerana melangkaui tugasnya yang sebenar sebagai kakitangan badan pengendali pilihanraya yang sepatutnya adil dan bebas, tetapi sangat wajar sebagaimana desakan Lim Kit Siang agar kemenangan Zahid Hamidi di Bagan Datuk itu disiasat untuk menentukan kesahihannya.
Tidak itu saja, kemenangan BN di Sembrong dan Bera juga wajar disiasat sama kerana dibimbangi elemen penyelewengan yang hampir serupa dalam pembinaan kem tentera di kedua-dua kawasan tersebut mungkin juga berlaku.
Dalam hal ini, Malaysia Baru mesti menunjukkan ia benar-benar berbeza dengan Malaysia Lama.
(Shahbudindotcom 16/05/2019)

0

0

votes
Article Rating
Kongsikan artikel ini


PECAT SAJA WAN SAIFUL SEBAGAI PENGERUSI PTPTN!!

Sekali lagi PTPTN menjadi isu, bualan dan kemarahan orangramai.
Kali ini berikutan cadangannya mahu mengenakan semula sekatan perjalanan ke luar negara bagi peminjam yang gagal membayar pinjaman.
Sebelum ini sekatan perjalanan itu pernah dikuatkuasakan di era pemerintahan BN, tetapi sebaik PH mengambil alih pentadbiran kerajaan, ia telah dibatalkan kerana dianggap menindas peminjam, terutama yang belum bekerja tetap.
Kenapakah hanya setelah setahun membatalkan sekatan itu, PTPTN di bawah era PH yang di pengerusikan oleh Wan Saiful Wan Jan, salah seorang pemimpin Bersatu, mahu kembali semula menguatkuasakan cara dan gaya BN itu?
Tidak cukup dengan cadangan menguatkuasakan semula sekatan perjalanan itu, PTPTN juga berhasrat untuk mengenakan beberapa tindakan lain dalam usaha mengutip hutang seperti menyekat membaharui pasport, lesen, cukai jalan dan lesen perniagaan.
Kenapa PTPTN nampak begitu zalim?
Meskipun ia masih berupa cadangan, PTPTN bukan saja harus menolaknya lebih awal, tetapi tidak patut sama sekali membawanya untuk diperkatakan kepada media massa.
Ini kerana ia adalah cadangan gila yang secara langsung adalah percubaan menjadikan PTPTN sebagai pengkhianat kepada kerajaan PH sendiri.
Kalau sampai lesen dan cukai jalan pun mahu disekat, apakah PTPTN mahu mendera peminjam agar hidup dengan berjalan kaki saja?
Apakah PTPTN, khususnya Wan Saiful tidak membaca dan meneliti kandungan janji manifesto PH berkaitan badan itu yang dijanji akan dilaksanakan dalam tempoh 100 hari sebaik memenangi PRU14 lalu?
Sebagai salah seorang pemimpin Bersatu, meskipun kalah bertanding di Pendang dalam PRU14 lalu, di manakah pemahaman dan penghayatan Wan Saiful terhadap manifesto PH bersama kedudukannya sebagai Pengerusi PTPTN?
Jika kita masih ingat, ini adalah kali kedua PTPTN di bawah Wan Saiful berbuat sesuatu yang bercanggah dengan aspirasi rakyat mengundi PH dalam usaha mengutip balik bayaran pinjaman pendidikannya.
Beberapa bulan sebelum ini, meskipun dalam manifesto PRU14 telah dijanjikan bayaran balik hanya perlu dibuat jika peminjam sudah berpendapatan RM4000 sebulan, beliau pernah membentangkan saranan agar peminjam perlu membayar semula mengikut peratusan gaji yang diperolehi.
Potongan yang dicadangkan ialah 2 hingga 15 peratus bermula daripada pendapatan RM2000 sebulan sehingga RM8000 dan ke atas.
Dalam cadangan itu, mereka yang bergaji RM4000 dikehendaki membayar sebanyak 8 peratus atau berjumlah RM320 sebulan sebagai bayaran balik pinjaman.
Tidakkah ini juga gila kerana sebelum menang PRU14 dijanjikan jika bergaji RM4000 baru dikehendaki membuat bayaran balik, tetapi setelah menang, bukan saja bergaji RM2000 sudah mahu dipotong sebanyak 2 peratus, malah yang berpendapatan RM4000 kena sedia disedut sebanyak 8 peratus atau RM320 setiap bulan untuk bayaran balik hutang PTPTN?
Nampaknya Wan Saiful tidak boleh berfikir bahawa mereka yang bergaji RM4000, apalagi jika tinggal di Kuala Lumpur, ditolak ansuran kereta, rumah dan belanja hidup yang tinggi kosnya, tiada apa lagi yang tinggal lagi untuk mereka meneruskan kehidupan seharian.
Mujur cadangan pertama itu ditangguhkan oleh kerajaan kerana didapati tidak sesuatu dan menekan peminjam.
Kini muncul pula cadangan kedua untuk menyekat perjalanan, termasuk membaharui pasport, lesen, cukai jalan dan juga lesen perniagaan.
Dengan sudah dua kali berbuat sesuatu yang tidak munasabah dan tidak menghayati janji manifesto sendiri, bermakna Wan Saiful tidak layak sama sekali menerajui PTPTN.
Kalau beliau masih tidak sedar diri dan enggan berundur, ada baiknya beliau dipecat dan diganti saja dengan orang lain sebelum muncul cadangan ketiga dan seterusnya yang mungkin lebih gila dan membuatkan PH tambah dibenci pengundi.
 (Shahbudindotcom 17/05/2019)

0

0

votes
Article Rating
Kongsikan artikel ini


TIADA SEBAB PILIHANRAYA MENGEJUT DIADAKAN

Semalam, tokoh veteran UMNO, Tengku Razaleigh Hamzah meminta UMNO agar bersiap sedia dengan kemungkinan pilihanraya secara mengejut diadakan.
Gesaan itu dilontarkannya berikutan kemungkinan kononnya Tun Mahathir Mohamad akan berdepan kesukaran untuk melakukan peralihan kuasa kepada Anwar Ibrahim, lalu jalan mudahnya ialah mengadakan pilihanraya secara mengejut.
Ahli Parlimen Gua Musang itu seterusnya meminta UMNO dan Pas agar bersiap sedia dan menyelesaikan soal pembahagian kerusi dengan segera.
Kemudian, apa yang diperkatakan oleh Tengku Razaleigh itu turut dipersetujui oleh Ketua Pemuda UMNO, Asyraf Wajdi Dusuki yang membayangkan tidak mustahil pilihanraya mengejut akan diadakan seawal tahun depan.
Asyraf juga melahirkan keyakinan bahawa UMNO, melalui kerjasama dengan Pas, mampu mengalahkan PH jika pilihanraya secara mengejut itu diadakan.
Soalnya, perlukah Tun Mahathir mengadakan pilihanraya secara mengejut?
Jika diteliti, PH baru berkuasa selama kira-kira setahun dan menjelang awal tahun depan, tempohnya menjadi kerajaan baru saja mencecah setahun setengah.
Ketika ini PH masih berusaha menunaikan janji-janji manifestonya dan berikutan beban kewangan negara, ada janji yang sudah ditunaikan dan ada yang terpaksa mengambil masa untuk dilaksanakan.
Menjelang pertengahan tahun depan juga, peralihan kuasa daripada Tun Mahathir kepada Anwar akan dilaksanakan sebagaimana yang telah dipersetujui dan dijanjikan.
Bermakna, tahun depan atau tahun 2020 adalah tahun yang penting bagi PH dalam membuktikan ia adalah kerajaan yang bersama dengan aspirasi rakyat yang telah bersatu padu menumbangkan BN pada PRU14 lalu.
Selepas tahun depan, PH masih ada tempoh berkuasa sehingga 2023 sebelum pilihanraya mesti diadakan.
Dengan yang demikian, adalah tidak munasabah untuk pilihanraya secara mengejut diadakan. Dalam tempoh yang berbaki ini, adalah lebih baik bagi PH berusaha menunaikan janji manifestonya dan memastikan peralihan kuasa berjalan lancar yang sekaligus akan memastikan gabungan itu terus stabil dan dipercayai rakyat dalam mentadbir negara ini.
Mengadakan pilihanraya secara mengejut di ketika banyak janji sedang diusaha untuk dilaksanakan, hanya akan mengundang risiko buat PH serta memberi kelebihan kepada BN dalam kempen-kempen mereka.
Dengan kata lain, PH akan lebih mudah ditolak rakyat melalui peti-peti undi jika pilihanraya secara mengejut diadakan berbanding menghabiskan penggalnya sehingga ke akhir tempoh.
Ini kerana dengan semakin banyak janji ditunaikan dan ekonomi perlahan-lahan dipulihkan, keyakinan rakyat kepada PH akan terus bertambah kuat lagi.
Tidak sukar memahami bahawa keinginan UMNO terhadap pilihanraya mengejut hanyalah gambaran merupakan kesengsaraan dan resah di jiwa menjadi pembangkang sejak setahun yang lalu.
Mereka beranggapan jika pilihanraya segera diadakan dan mungkin BN memperolehi kejayaan, keperitan menjadi pembangkang dan hidup tanpa kuasa akan segera dapat diakhiri.
Bagi UMNO dan BN, keinginan mereka hanyalah kepada kuasa semata-mata.
Tapi, tiada keperluan sama sekali sebenarnya untuk pilihanraya mengejut diadakan dan kepada pemimpin UMNO, bersabarlah kira-kira empat tahun lagi sehingga 2023 untuk belajar menjalani hidup tanpa kuasa, tanpa elaun dan tanpa peluang untuk menyamun seperti 61 tahun sepanjang BN berkuasa sebelum ini.
Setidak-tidaknya, jika sudah berjaya hidup sebagai pembangkang sehingga 2023, kalau kalah lagi pun dalam PRU15 akan datang, keperitan dan kesengsaraan hidup seterusnya tanpa kuasa sudah boleh dianggap perkara biasa saja.
(Shahbudindotcom 17/05/2019)

0

0

votes
Article Rating
Kongsikan artikel ini


ADAKAH ANWAR TIDAK SABAR DAN TERGESA-GESA?

Ada beberapa pihak berpendapat tindakan Anwar Ibrahim terlalu kerap bercakap mengenai peralihan kuasa dan hal-hal berkaitan dengannya lebih menunjukkan beliau seorang yang tidak sabar dan tergesa-gesa mahu menjadi Perdana Menteri.
Kata mereka, tindakan itu tidak sepatutnya ditunjukkan oleh Anwar kerana Tun Mahathir Mohamad sudah pun berjanji untuk tidak mungkir janji berhubung penyerahan kuasa itu.
Tambah mereka lagi, dalam tempoh masa sekitar dua tahun sebelum peralihan kuasa itu menjadi kenyataan, Anwar hanya perlu bersabar, bertenang dan tidak menunjukkan sikap yang sebaliknya.
Tetapi, benarkah Anwar seorang yang tidak sabar dan tergesa-gesa mahu menduduki kerusi Perdana Menteri?
Jika diteliti, soal peralihan jawatan Perdana Menteri kepada Anwar adalah janji yang telah dipersetujui dalam PH dan tidak sepatutnya dimungkiri.
Namun, sebagaimana yang kita sedia maklum dan selalu baca di dada-dada media, pendirian Tun Mahathir mengenai tempoh peralihan kuasa itu juga sering berubah-ubah.
Dalam beliau sehingga ini tetap mengatakan akan mengotakan janji menyerahkan jawatan kepada Anwar, tempoh yang selalu disebutnya tidak pernah sama.
Mula-mula Tun Mahathir mengatakan akan memegang jawatan Perdana Menteri hanya selama dua tahun saja, kemudian bertukar sedikit dengan menyebut, “mungkin dua tahun, mungkin lebih dan mungkin kurang”.
Selepas itu, beliau menunjukkan perbezaan lagi dengan meluahkan keinginannya untuk menjadi Perdana Menteri selama dua tahun setengah sambil mengusik Presiden PKR itu dengan kata-kata, “kalau Anwar beri izin, dapatlah saya jadi Perdana Menteri selama dua tahun setengah”.
Baru-baru ini pula Tun Mahathir mengatakan beliau mungkin memerlukan tempoh tiga tahun sebagai Perdana Menteri.
“Saya tidak tahu, mungkin dua tahun, mungkin tiga tahun, tapi saya adalah Perdana Menteri sementara,” katanya.
Pokoknya, kenapa Tun Mahathir sering berubah-ubah nada?
Jika diumpamakan tempoh dua tahun untuk peralihan kuasa itu seperti tempoh bertunang bagi pasangan yang ingin mendirikan rumahtangga, selepas setahun berlalu sepatutnya sudah ada rundingan untuk menetapkan majlis persandingan.
Jika masih tiada tarikh yang ditetapkan dan pihak lelaki pula asyik berdalih-dalih berhubung majlis perkahwinan, bukanlah suatu kesalahan jika pihak pengantin perempuan mula ada kecurigaan terhadap pasangannya.
Kecurigaan hanya akan terhapus dan perkahwinan benar-benar akan menjadi kenyataan jika bakal pengantin lelaki tidak takut atau bertangguh-tangguh untuk menetapkan tarikh perkahwinan.
Begitu juga dalam kes peralihan kuasa ini, selain perkara itu juga kerap ditanya media, tidak menjadi kesalahan langsung sebenarnya untuk Anwar terus menyebut mengenainya selagi Tun Mahathir sendiri tidak menetapkan tarikhnya untuk berundur dan menyerahkan kuasa.
Kalau tidak mahu Anwar bercakap lagi, lebih baiklah Tun Mahathir, dalam usianya sudah mencecah 94 tahun sekarang, cepat-cepat memilih tarikh untuk peralihan jawatan itu.
Lagi pun, kalau dengan Tun Abdullah Badawi pada 2003 dulu, beliau tiada masalah memilih sendiri tarikh pengundurannya, kenapa sekarang susah sangat berbuat demikian?
(Shahbudindotcom 18/05/2019)

0

0

votes
Article Rating
Kongsikan artikel ini


MUSUH DALAM SELIMUT PUN ORANG TAK SIMPAN, INIKAN PULA MUSUH YANG NYATA….

Sebagaimana didedahkan di media sosial baru-baru ini, apa yang berlaku dalam YAPEIM dan PTPTN sekarang ialah wujudnya musuh yang nyata dalam kedua-dua agensi tersebut.
Mereka bukan lagi musuh dalam selimut, tetapi musuh yang sudah dikenalpasti secara terang-terangan.
Dalam YAPEIM atau Yayasan Pembangunan Ekonomi Islam Malaysia, individu terbabit yang didapati berkempen, mengutuk PH serta mengugut pengundi sebelum PRU14 lalu adalah Ketua Pengarahnya sendiri, Abibullah Shamsudin.
Oleh kerana beliau secara jelas berkempen bagi pihak BN, mengekalkannya lagi di jawatan yang sama di bawah pemerintahan PH adalah sesuatu yang janggal dan tidak sewajarnya.
Apakah jaminannya beliau tidak bertindak secara halus mensabotaj PH melalui kedudukannya menjelang PRU15 akan datang?
Begitu juga dalam PTPTN, Timbalan CEO, Mastura Mohd Khalid yang melontarkan kenyataan bahawa badan itu sedang mengkaji memperkenalkan semula sekatan perjalanan ke luar negara, selain menyekat pembaharuan pasport, lesen, cukai jalan dan lesen perniagaan adalah seorang AJK UMNO di sebuah bahagian di WP Kuala Lumpur.
Meskipun beliau ada kelayakan memegang jawatan tersebut, tetapi dengan jawatan penting yang dipegangnya dalam UMNO, bermakna beliau tidak sesuai lagi berada di kedudukan tersebut dalam era pemerintahan PH sekarang ini.
Orang yang memegang jawatan penting di agensi sensitif seperti PTPTN mestilah mereka yang dapat menghayati aspirasi perjuangan serta manifesto PH, bukan pemegang jawatan penting dalam parti musuh.
Kalau Mastura hanya seorang ahli UMNO biasa yang tidak aktif, barangkali tiada masalah beliau terus kekal di jawatannya, tetapi PH akan ternampak “bodoh” jika tidak berani menggantikannya.
UMNO sendiri pun ketika sedang berkuasa dahulu tidak mungkin membenarkan pemegang jawatan penting dalam PKR, Bersatu, DAP dan Amanah memegang sebarang jawatan penting dalam mana-mana agensi kerajaan.
Agensi kerajaan mesti ditadbir oleh mereka yang selari dan faham dengan aspirasi parti pemerintah kerana sebarang tindakan yang dilakukan memberi kesan kepada PH yang menguasai kerajaan.
Dengan kata mudah, baik Abibulah atau Mastura, mereka adalah musuh yang nyata dan terang-terangan kepada PH.
Musuh dalam selimut pun tiada siapa mahu menyimpannya, inikan pula musuh yang sudah terang lagi nyata.
Sebelum disabotaj, dianiaya secara halus dan sebelum kalah dalam PRU15 akan datang, menteri yang bertanggungjawab terhadap YAPEIM dan PTPTN mesti bertindak dengan segera terhadap kedua-dua mereka.
(Shahbudindotcom 18/05/2019)

0

0

votes
Article Rating
Kongsikan artikel ini


BENARKAH BEKAS PEMIMPIN UMNO YANG MASUK BERSATU SUDAH MULA MENYESAL?

Rasanya sudah lama kita tidak mendengar khabar berita mengenai beberapa bekas pemimpin UMNO yang telah bertindak melompat menyertai Bersatu sebaik BN kalah dalam PRU14 lalu.
Bagaimana keadaan mereka agaknya – makin gembira atau semakin berduka?
Adakah mereka diberi sebarang kedudukan dan peranan dalam Bersatu?
Baru-baru ini saya kebetulan terjumpa dengan seorang bekas Ahli Parlimen UMNO yang tidak dicalonkan dalam PRU14 lalu, kemudian berbual-bual seketika dengannya.
Dalam perbualan itu, antara isu yang turut disentuh ialah berkenaan kedudukan bekas pemimpin-pemimpin yang telah meninggalkan perjuangan UMNO untuk menyertai Bersatu.
Kata bekas Ahli Parlimen itu, meskipun tidak dinafikan ada di antara mereka yang menyertai Bersatu itu kerana ada masalah masing-masing, tetapi katanya, beberapa daripada mereka nampaknya sudah mula menyesal meninggalkan UMNO.
Mereka, tambah beliau, bukan saja rasa terabai kerana tidak diberi apa-apa peranan dalam kerajaan, malah tidak dipedulikan oleh Bersatu di kawasan di mana mereka menjadi Ahli Parlimen.
“Dengan UMNO sudah tentu mereka dijauhi, tetapi dalam Bersatu pun tidak diterima sama,” kata bekas Ahli Parlimen itu lagi.
Lebih perit, katanya, ada antara mereka tidak menyangka UMNO yang mereka tinggalkan menjadi semakin diyakini rakyat, walaupun parti itu sudah tidak mempunyai apa-apa kuasa lagi.
Dalam keadaan ini, jelas bekas Ahli Parlimen itu lagi, bukan saja Ahli-Ahli Parlimen itu yakin mereka tidak akan dipilih sebagai calon mewakili Bersatu dalam PRU15 akan datang, bahkan kalau dipilih pun tidak mungkin dapat mencapai kemenangan.
Beliau seterusnya mengambil contoh mengenai Mustapa Mohamad yang merupakan Ahli Parlimen Jeli yang ketika ini semakin dipingggirkan pengundi sebaik saja melompat secara mengejut menyertai Bersatu.
“Daripada maklumat kawan-kawan di Kelantan, semua berkata Mustapa tidak mungkin mampu lagi mengekalkan kerusi Jeli kalau bertanding mewakili Bersatu dalam pilihanraya akan datang.
“Kalau Tok Pa pun tak mampu menang, yang lain-lain lagilah payah,” ujar bekas Ahli Parlimen itu lagi.
Kata beliau, tindakan mereka melompat parti hanya meletakkan titik penamat dalam karier politik masing-masing.
(Shahbudindotcom 20/05/2019)

0

0

votes
Article Rating
Kongsikan artikel ini


MESKI TIADA KUASA, UMNO BERPECAH DUA?

Ketidaktentuan mengenai kedudukan Zahid Hamidi sama mahu kembali sebagai Presiden UMNO atau sebaliknya mungkin akan berlarutan dalam tempoh yang lebih lama lagi.
Meskipun sudah beberapa bulan mengambil cuti tanpa tempoh untuk jawatan Presiden UMNO dipangku oleh timbalannya, Mohamad Hasan, hasratnya untuk kembali tidaklah semudah yang disangka.
Sementara penyokong beliau, malah mungkin Zahid Hamidi sendiri tidak terkecuali turut teringin untuk kembali semula memimpin UMNO, mereka yang mahu menolak agar beliau menyambung lagi bercuti atau terus berhenti juga semakin ramai.
Keadaan ini menjadikan UMNO kini bagaikan terpecah dua – satu mahu Zahid Hamidi kembali semula dan satu lagi ingin beliau melepaskan terus kepimpinannya dalam UMNO.
Dalam kedudukan tiada lagi kuasa, perebutan kuasa dalam UMNO nampaknya masih lagi ada.
Suara siapakah yang mahu Zahid Hamidi tidak lagi menerajui UMNO itu?
Apakah ia suara mereka yang ada jawatan tertentu dalam UMNO sekarang atau ini merupakan suara mereka yang berhasrat bertanding Presiden UMNO pada tahun 2021 nanti?
(Shahbudindotcom 20/05/2019)

0

0

votes
Article Rating
Kongsikan artikel ini


KEBERANIAN YANG SUDAH TERLAMBAT…..

Apa? Najib Razak mahu berdebat?
Sejak bila beliau ada keberanian untuk berdebat?
Sebagaimana yang dilaporkan media, bekas Perdana Menteri itu menyuarakan kesediaannya untuk berdebat dengan pemimpin veteran DAP, Lim Kit Siang atas sebarang isu dan gaya yang dikehendaki.
“Ia boleh jadi perdebatan gaya bebas untuk bercakap. Dia boleh bertanya apa-apa pada saya, termasuk 1MDB.
“Dan saya boleh bertanya apa-apa padanya. Dalam semangat demokrasi yang sihat, dia harus menyahut cabaran ini,” kata Najib lagi.
Tidak cukup dengan itu, Najib juga menyatakan kesediaan untuk berdebat sama dengan Tun Mahathir Mohamad.
Katanya, beliau tidak sedia berdebat dengan Tun Mahathir ketika memegang jawatan Perdana Menteri sebelum ini kerana kesibukan serta kepadatan tugas sehariannya.
“Saya faham juga bahawa tugas seorang Perdana Menteri adalah sibuk, tapi jika PM ke-7 berpendapat dia ada masa atau ada keperluan untuk debat dengan saya, (saya) tentu akan sahut cabaran itu,” tambah Najib lagi.
Biar betul Najib ni, tak cukup dengan Lim Kit Siang, malah dengan Tun Mahathir juga beliau sedia untuk berdebat sekarang ini.
Kenapa keberanian seperti ini tiada ketika memegang jawatan Perdana Menteri dulu?
Tetapi, apa pun alasan serta hujah beliau, adalah sesuatu yang sudah terlambat sebenarnya untuk Najib bersikap berani berdebat sekarang ini.
Sepatutnya, keberaniannya berdebat ini muncul dalam dirinya sewaktu memegang jawatan Perdana Menteri dahulu, bukannya setelah ditumbangkan dan dalam keadaan sudah kehilangan jawatannya.
Jika sejak dulu lagi Najib ada keberanian berdebat dan sedia berdepan untuk menjawab apa juga persoalan mengenai pelbagai isu dalam negara, mungkin hari ini beliau masih lagi seorang Perdana Menteri.
Malangnya, semuanya sudah terlambat kini. Berdebat dengan siapa pun tidak lagi memberi apa-apa makna kepada dirinya.
(Shahbudindotcom 21/05/2019)

0

0

votes
Article Rating
Kongsikan artikel ini


SIAPA DALANG SEMUA INI?

Apabila membaca berita mengenai kemungkinan UMNO meminda perlembagaannya bekaitan perkara ini, soalan pertama yang bermain di fikiran kita tentunya ialah siapakah dalang di sebaliknya?
Perlu dan wajarkah UMNO meminda Fasal 9.9 perlembagaannya untuk membolehkan mereka yang baru didakwa di mahkamah terlucut jawatannya secara autonatik?
Apakah UMNO kini tidak lagi berpegang kepada prinsip seseorang itu tidak bersalah sehinggalah didapati bersalah oleh mahkamah?
Jika pindaan ini berjaya mendapat sokongan dua pertiga perwakilan dalam perhimpunan agung khas UMNO hujung tahun ini, Zahid Hamidi, Najib Razak, Tengku Adnan Tengku Mansor, Abdul Azeez Rahim dan beberapa yang lain yang telah ddakwa di mahkamah akan kehilangan jawatan masing-masing secara automatik sama ada di peringkat pusat atau bahagian.
Apakah Mohamad Hasan yang mahukan pindaan ini dilakukan agar beliau boleh terus memangku jawatan Presiden UMNO?
Apakah mungkin usaha ini digerakkan oleh mereka yang tewas dalam pemilihan UMNO yang lalu, tetapi berhasrat untuk bertanding semula dalam pemilihan 2021 akan datang?
Atau tidak mustahilkah segelintir mereka yang berjawatan Naib Presiden dan MT UMNO sendiri mahu Fasal 9.9 itu dipinda bagi mengenepikan semua yang pernah didakwa di mahkamah, lalu membolehkan mereka melonjak ke hireaki lebih tinggi dalam parti?
Tetapi, meskipun usaha meminda perlembagaan ini tidak dinafikan ada kebaikannya, tetapi risikonya kepada UMNO juga adalah tinggi.
Ini kerana jika pindaan itu diluluskan, satu perkara yang tidak harus ditolak ialah bagaimana jika selepas ini satu demi pemimpin UMNO yang memegang jawatan dalam parti akan didakwa di mahkamah?
Adakah pemimpin UMNO yang pernah menjadi menteri atau pengerusi agensi sebelum ini benar-benar bersih daripada sebarang salah laku?
Tidak bimbangkah bahawa selepas ini satu demi satu pemimpin UMNO akan terlucut jawatannya hanya kerana mereka didakwa di mahkamah?
(Shahbudindotcom 21/05/2019)

0

0

votes
Article Rating
Kongsikan artikel ini


SEMAKIN RAMAI SEDAR PERLU ADA TARIKH DALAM PERALIHAN KUASA

Melepasi tempoh setahun Tun Mahathir Mohamad menjadi Perdana Menteri dan kira-kira setahun lagi sebelum peralihan jawatan kepada Anwar Ibrahim, semakin ramai kini sedar perlunya ada tarikh khusus mengenai peralihan tersebut.
Kata-kata “mungkin dua tahun, mungkin lebih dan mungkin kurang” tidak lebih hanya akan menambahkan lagi kekeliruan dan kekaburan mengenai peralihan yang dijanjikan itu.
Kecuali dengan adanya tarikh khusus saja yang dapat menamatkan ketidaktentuan serta kekeliruan itu.
Selain Anwar sendiri baru-baru ini menyatakan rundingan antara beliau dengan Tun Mahathir sedang berjalan berhubung tarikh peralihan jawatan itu, saya sendiri turut mengemukakan persoalan yang sama dalam buku terbaru, “Anwar PM Ke-8 Janji Serah Kuasa Yang Mesti Ditepati” yang kini sudah dijual di seluruh negara.
Jika Tun Mahathir boleh menetapkan tarikh penyerahan jawatan kepada Tun Abdullah pada 2003 dahulu, tiada sebab beliau tidak boleh melakukannya sekali lagi?
Tun Mahathir tidak perlu risau beliau mungkin menjadi “lamb duck” kiranya tarikh peralihan jawatan itu ditetapkan, sebaliknya harus melihatnya sebagai titik untuk melonjakkan lagi namanya sebagai negarawan yang menjadikan nama serta legasinya terus dikenang dan disanjung sepanjang zaman.
Lagi pun, ini adalah kali kedua beliau memegang jawatan Perdana Menteri, persoalan itu seharusnya tidak menjadi perkiraan utama lagi baginya.
Yang lebih penting, tidakkah beliau terfikir bahawa nama dan legasinya akan bertambah buruk jika meninggal dunia dalam keadaan janji tidak ditepati, apatah lagi kalau berbalah semula buat kali kedua dengan Anwar sedangkan sudah berdamai sebelum ini dan simbol yang digunakan PH dalam PRU14 lalu juga ialah logo PKR?
Bekas Menteri Di Jabatan Perdana Menteri yang kini menjadi pengkritik kerajaan, Zaid Ibrahim turut melihat pentingnya tarikh peralihan kuasa segera ditetapkan.
Kata beliau, jika ada tarikhnya semua isu berkaitan peralihan itu akan selesai dengan sendirinya.
Penulis dan kolumnis, Wan Haron Wan Hassan tidak terkecuali melontarkan persoalan yang sama dalam tulisannya.
Beliau menanyakan, bilakah masa yang sesuai untuk Tun Mahathir melakukan penyerahan baton kuasa kepada Anwar?
Saya hanya ingin mengulangi lagi apa yang pernah saya tulis sebelum ini di mana jika janji bertunang selama dua tahun, setelah setahun berlalu, tarikh untuk bersanding sepatutnya sudah pun ditetapkan.
Adakah boleh dipercayai seorang lelaki itu ingin melangsungkan perkahwinan jika tidak berani menetapkan tarikh untuk bersanding?
Cuma, dalam hal ini, bolehkah Lim Kit Siang, Muhyiddin Yassin dan Mohamad Sabu juga mula cuba-cuba bercakap mengenai perlunya tarikh peralihan jawatan itu segera ditetapkan?
(Shahbudindotcom 22/05/2019)

0

0

votes
Article Rating
Kongsikan artikel ini


SIAPA MENTERI YANG SEDIA UNDUR SECARA SUKARELA?

Penasihat Media dan Komunikasi Perdana Menteri, A Kadir Jasin nampaknya tidak pernah berputus asa menegur menteri-menteri yang lemah dan tidak menunjukkan prestasi kerja yang memuaskan hati.
Untuk kesekian kalinya, beliau dalam teguran terbarunya menggesa menteri-menteri terbabit agar meletakkan jawatan secara sukarela.
Katanya, walaupun baru setahun memegang jawatan dalam kerajaan, tempoh itu sebenarnya cukup lama bagi rakyat yang mengharapkan hasil daripada khidmat mereka sebagai menteri.
Tambah beliau, dalam setahun ada 12 bulan, 52 minggu atau 365 hari dan ia cukup bagi rakyat mengharapkan ada perubahan atau pembaikan setelah mengundi parti yang menjadi kerajaan.
Kadir nampaknya terus dan tidak jemu menegur, malah meminta menteri-menteri meletakkan jawatan secara sukarela, meskipun baru-baru ini Tun Mahathir Mohamad menegaskan tiada rombakan kabinet akan dilakukan.
Tun Mahathir yang memberi markah 50 daripada 100 terhadap menteri-menteri yang walaupun masih baru serta tiada pengalaman seterusnya mengatakan mereka perlu diberi lebih masa untuk menjadi lebih baik lagi.
Terlihat di sini, di sebalik beberapa kali memberi teguran dan Tun Mahathir akhirnya mengatakan tiada rombakan kabinet akan dilakukan, Kadir jelas tidak berpuas hati dengan perkara itu.
Dengan meminta menteri meletakkan jawatan secara sukarela, Kadir selaku Penasihat Media dan Komunikasi kepada Perdana Menteri sepertinya tidak setuju dengan pendirian Tun Mahathir yang merupakan bossnya dan juga Perdana Menteri.
Dengan itu, beliau mengalihkan sasarannya kepada menteri-menteri pula agar sedar diri tentang diri mereka dan jika merasakan tidak menunjukkan prestasi yang baik, maka mereka hendaklah meletakkan jawatan secara sukarela.
Memang niat Kadir adalah baik demi kepentingan rakyat, tetapi siapakah menteri-menteri dengan gaji RM60 ribu hingga RM70 ribu sebulan, pelbagai kemudahan kehidupan dinikmati serta ke sana sini dengan penerbangan dan layanan kelas pertama, ada yang sedia berundur secara sukarela?
Tidak dinafikan terdapat beberapa menteri yang pernah meletakkan jawatan secara sukarela sebelum ini kerana prinsip seperti Zaid Ibrahim misalnya, namun adakah menteri-menteri sekarang sedia berbuat demikian, lebih-lebih lagi jika semata-mata kerana prestasi kerja mereka yang tidak memuaskan?
Siapa? Siapa? Siapa?
Dalam hal ini, sukar sebenarnya untuk mengharapkan menteri-menteri berundur secara sukarela dan hampir mustahil ada yang sedia secara sukarela untuk berundur.
Selagi boleh, mereka akan cuba bertahan di jawatan tersebut, termasuk dengan cuba melobi dan lebih kerap mencium tangan Perdana Menteri.
Ini kerana jawatan menteri adalah nikmat yang tak terperi sedapnya, terutama bagi mereka tidak pernah menjangka dapat merasainya dalam kehidupan.
Untuk itu, kaedah paling baik membuang menteri yang tidak bagus ialah melalui rombakan kabinet.
Perdana Menteri tidak harus berdalih atau takut merombak kabinet jika merasakan rakyat terasa sengsara, bukan saja dengan khidmat dan prestasi kerja, malah melalui kenyataan yang entah apa-apa atau menyakitkan hati yang selalu terpapar di media-media.
(Shahbudindotcom 23/05/2019)

0

0

votes
Article Rating
Kongsikan artikel ini


TUGAS KADIR SEKARANG DEDAHKAN SIAPA MENTERI YANG GAGAL ITU…

Walaupun menganggap gesaan agar menteri yang gagal menunjukkan prestasi memuaskan supaya meletakkan jawatan secara sukarela sebagai pandangan peribadi A Kadir Jasin, Presiden Bersatu, Muhyiddin Yassin bersetuju dengan perkara itu.
Kata Muhyiddin, beliau tidak tahu siapa menteri yang dimaksudkan Kadir itu, tetapi kalau terkena kepada dirinya, beliau akan mengundurkan dirinya.
“Itu pandangan seorang pengamal media, walaupun dia (Kadir) dari Bersatu, tetapi kita serah kepada individu yang dimaksudkan beliau (untuk membuat keputusan), yang saya sendiri tidak tahu siapakah yang dimaksudkannya.
“Tetapi, kalau saya, saya berhentilah,” kata Muhyiddin lagi.
Maka, apa yang harus Kadir lakukan seterusnya?
Untuk mengelakkan rakyat terus tertanya-tanya, malah agar menteri-menteri juga tahu duduk perkara sebenarnya, adalah menjadi tanggungjawab Kadir selanjutnya mendedahkan siapakah anggota kabinet yang beliau maksudkan gagal menunjukkan prestasi memuaskan serta sepatutnya berundur secara sukarela itu.
Mudah-mudahan, selepas didedahkan oleh Kadir, mereka terbuka hati untuk berundur dengan lapang dada.
Mungkin selama ini mereka tidak tahu kelemahan mereka dan kegagalan menunjukkan prestasi yang memuaskan itu.
Harap Kadir tidak bertangguh-tangguh lagi mendedahkan nama-nama menteri yang gagal dan patut berundur itu.
(Shahbudindotcom 23/05/2019)

0

0

votes
Article Rating
Kongsikan artikel ini


KENAPA SAMPAI JADI BEGINI? KENAPA MUKHRIZ YANG LEBIH2?

Sebagaimana tular di media sosial, Tunku Mahkota Johor atau TMJ turut berkongsi rakaman video yang memperlihatkan Mukhriz Mahathir tidak bersalam dengan Sultan Johor.
Kenapa sampai jadi begini?
Di mana akhlak beliau sebagai seorang pemimpin Melayu yang beragama Islam?
Bukankah Bersatu juga sebuah parti Melayu?
Lagi pun, rakaman itu diambil di Istana Pahang ketika memberi penghormatan terakhir berikutan kemangkatan Paduka Ayahanda Sultan Pahang semalam, memang tidak manis kejadian ini berlaku.
Yang berbalah ialah Tun Mahathir dan Istana Johor, tetapi Perdana Menteri sendiri sentiasa bersalam dengan Sultan Johor ketika bertemu.
Lebih daripada itu, TMJ yang dilihat kerap berbeza pendapat dengan Tun Mahathir pun tetap menghulurkan tangan bersalam dengan Perdana Menteri.
Kenapa Mukhriz pula yang lebih-lebih?
(Shahbudindotcom 24/05/2019)

0

0

votes
Article Rating
Kongsikan artikel ini


MUKHRIZ AKHIRNYA MENGAKUI KESILAPANNYA

Menteri Besar Kedah, Mukhriz Mahathir akhirnya memohon maaf atas tindakannya tidak bersalam dengan Sultan Johor.
Dalam kenyataan yang dikeluarkan oleh Setiausaha Akhbarnya, Mukhriz dilaporkan mengakui ianya adalah kekhilafan beliau yang didorong oleh kealpaannya.
Tindakan tidak bersalam itu juga, menurut kenyataan itu lagi, tidak harus dilihat sebagai menggambarkan sifat sopan santun rakyat Kedah keseluruhannya.
Dalam rakaman video yang tukar di media sosial, Mukhriz dilihat tidak bersalam dengan Sultan Johor ketika majlis pemakaman Paduka Ayahanda Sultan Pahang, Sultan Ahmad Shah di Istana Pekan, semalam.
Ramai pengguna sosial mengkritik tindakan Mukhriz itu yang disifatkan tidak bersopan santun terhadap seorang Sultan.
Tunku Mahkota Johor turut berkongsi rakaman video tersebut di laman sosial baginda.
Apa pun, tindakan Mukhriz yang cepat-cepat mengakui kesilapannya dan memohon maaf adalah suatu tindakan terpuji sebagai seorang pemimpin, meskipun pejuang maya Bersatu tetap cuba mempertahan dan membela beliau dengan pelbagai hujah dan alasan.
Tetapi, dengan Mukhriz sendiri mengakui kesilapannya dan memohon maaf, bermakna tidak ada isu yang tidak boleh diselesaikan jika seseorang itu sentiasa berlapang dada dan sudi memohon kemaafan atas sesuatu kesilapan.
(Shahbudindotcom 24/05/2019).

0

0

votes
Article Rating
Kongsikan artikel ini


DR. SHAHRUDDIN MB JOHOR SEPENGGAL?

Sejak pertukaran Menteri Besar Johor, macam-macam perkara pelik berlaku dalam Bersatu negeri itu.
Mula-mula, meskipun dilantik sebagai Menteri Besar menggantikan Osman Sapian, tetapi Dr. Shahruddin Jamal hanya diberikan jawatan Setiausaha Bersatu Johor saja.
Pengerusi Bersatu Johor pula diberikan kepada Mazlan Bujang, Exco Kerajaan Negeri yang digugurkan kerana dikatakan tidak disenangi oleh pihak istana.
Oleh kerana Menteri Besar Johor tidak dilantik sebagai Pengerusi Bersatu Johor, ketika itu difahamkan terdapat 23 daripada 26 Ketua Bahagiannya menghantar memorandum bantahan kepada Tun Mahathir Mohamad selaku Pengerusi Bersatu.
Dalam sususan terbaru kepimpinan Bersatu Johor yang diumumkan hari ini, selain nampaknya memorandum bantahan terhadap perlantikan Mazlan tidak dilayan, sebaliknya Dr. Shahruddin langsung tidak diberikan sebarang jawatan di peringkat negeri.
Bukankah ini sesuatu yang pelik?
Rasanya inilah kali pertama, bukan saja di Johor, bahkan juga di mana-mana negeri sekali pun di mana seorang Menteri Besar tidak ada sebarang jawatan dalam parti di peringkat negeri.
Bagaimanakah seorang Menteri Besar yang dilantik oleh parti menduduki jawatan itu, tetapi tiada sebarang jawatan dalam Bersatu peringkat negeri?
Di mana sebenarnya konsep parti menguasai kerajaan?
Dengan tiada jawatan dalam Bersatu Johor, apakah ini bermakna Dr. Shahruddin hanya akan menjadi Menteri Besar sehingga hujung penggal ini saja?
Apakah jaminan beliau akan disenaraikan lagi oleh Bersatu Johor yang dipimpin oleh Mazlan sebagai calon dalam PRU15 akan datang?
(Shahbudindotcom 25/05/2019)

0

0

votes
Article Rating
Kongsikan artikel ini


PERINGATAN YANG TIDAK KENA DARIPADA SEORANG PERDANA MENTERI

Dalam majlis berbuka puasa dan penyampaian sumbangan kepada golongan miskin di Langkawi semalam, Tun Mahathir Mohamad mengingatkan masyarakat supaya tidak terlalu bergantung kepada pemberian orang lain, sebaliknya perlu berusaha sendiri dalam memajukan diri masing-masing.
Perdana Menteri berkata, bergantung kepada pemberian orang lain boleh melemahkan jiwa seseorang.
“Kita akan jadi lemah kerana bergantung kepada orang lain. Bila tidak ada orang lain kita akan jatuh kerana tidak ada keupayaan untuk mempertahankan diri kita.
“Sebab itu walaupun dalam bulan puasa ini kita menghulur duit raya umpamanya tetapi jangan jadi ia sebagai punca pendapatan.
“Belajar cari duit sendiri dan jangan bergantung kepada orang lain,” kata beliau lagi.
Tidak dinafikan bahawa peringatan yang disampaikan oleh Tun Mahathir ini memang benar, baik, sesuatu yang betul dan wajar ditekankan kepada rakyat.
Tetapi, ia kelihatan tidak sesuai bila diucapkan di hadapan hadirin yang dijemput ke majlis penyampaian sumbangan untuk mereka.
Dalam hidup ini, memang Tuhan jadikan ada mereka yang kaya dan ada yang miskin, lalu kerana itulah maka diwujudkan zakat dan sedekah untuk masyarakat saling membantu dan meringankan beban kehidupan mereka yang kurang bernasib baik.
Lebih-lebih di bulan Ramadan ini, amalan bersedekah dan menghulurkan bantuan kepada mereka yang miskin dan tidak bernasib baik adalah sesuatu yang sangat-sangat digalakkan.
Cuma, memberi peringatan kepada hadirin yang dijemput untuk menerima sumbangan agar jangan bergantung kepada pemberian orang lain adalah sesuatu yang tidak kena dan kurang manis dilafazkan di hadapan mereka, lebih-lebih lagi oleh seorang Perdana Menteri.
Mereka yang hadir bukanlah datang meminta-minta, tetapi kerana dijemput untuk menerima sumbangan serta membolehkan penyumbangnya beroleh pahala, bakarah dan kebaikan dalam kehidupan.
Jika tidak dijemput, mereka pun tidaklah terhegeh-hegeh hadir ke majlis seperti itu.
Peringatan seumpama ini lebih sesuai sebenarnya disampaikan dalam program motivasi atau ucapan umum lain di tempat lain, bukan di majlis penyampaian sumbangan pada bulan Ramadan yang mulia di mana amalan bersedekah adalah amat-amat digalakkan.
Dengan mengucapkan kata-kata sedemikian, Tun Mahathir seolah-olah menghina dan mengaibkan mereka yang dijemput hadir untuk menerima sumbangan itu.
Ia tidak ubah seperti kita mengadakan majlis kenduri, rumah terbuka atau jamuan makan-makan, tetapi dalam ucapan mengingatkan mereka yang hadir agar jangan terlalu mengharapkan makanan percuma, sebaliknya lebih terpuji jika membeli dan membayarnya menggunakan wang sendiri.
Apa perasaan kita jika hadir di majlis tersebut?
(Shahbudindotcom 25/05/2019)

0

0

votes
Article Rating
Kongsikan artikel ini


BENARKAH JAWATAN TPM YANG DITERIMA ZAHID SUATU ANUGERAH LAILATUL QADAR?

Daripada cerita yang dikisahkan Zahid Hamidi ini, beliau seolah-olah memberi gambaran bahawa perlantikannya sebagai Timbalan Perdana Menteri pada tahun 2015 dahulu adalah suatu anugerah Lailatul Qadar daripada Tuhan.
Ini kerana beliau menerima 18 “missed calls” daripada nombor yang tidak dikenali pada malam 25 Ramadan ketika sedang menunaikan umrah di Mekah.
“Pada tahun 2015 ketika saya mengerjakan umrah di 10 hari terakhir Ramadan, pada malam 25 Ramadan, saya lihat ada 18 “missed calls”.
“Saya telefon balik. Saya tak tahu nombor siapa. Bila saya call, saya cakap assalamualaikum, rupanya bossku (Najib Razak).
“Dia cakap you have to come back now.”
“Saya kata saya tak boleh balik sebab nak tunggu malam ke-27 Ramadan.
“Rupanya dia lantik saya sebagai TPM,” cerita Zahid pada majlis berbuka puasa di sebuah surau di Bangi semalam.
Benar dan boleh pakaikah cerita Zahid Hamidi itu?
Cuma musykilnya, jika benar perlantikannya sebagai Timbalan Perdana Menteri itu merupakan suatu anugerah Lailatul Qadar daripada Tuhan, mengapakah UMNO dan BN tewas dalam PRU14 dahulu?
Mengapakah juga, selepas kekalahan itu beliau didakwa di mahkamah dan kini sedang berdepan dengan 47 pertuduhan berkaitan rasuah, pecah amanah dan penggubahan wang haram?
Jika didapati bersalah, selain denda, hukuman yang bakal menantinya adalah penjara.
Lebih daripada itu, meskipun kini beliau adalah Presiden UMNO, tetapi penerimaan umum terhadapnya tidaklah lebih baik berbanding Mohamad Hasan yang sedang menjadi timbalannya dan sedang memangku jawatan Presiden UMNO itu.
Adakah mereka yang menerima anugerah Lailatul Qadar daripada Tuhan, begitu pengakhiran dalam perjuangannya?
(Shahbudindotcom 26/05/2019)

0

0

votes
Article Rating
Kongsikan artikel ini


PH JANGAN MUDAH LUPA SUMBANGAN PENEROKA FELDA

Apabila baru-baru ini Azmin Ali mengumumkan tiada duit raya akan diberikan kepada peneroka Felda bagi tahun ini, sebahagian kita mungkin memahami betapa kecewa dan remuknya hati mereka.
Ini kerana saban tahun sebelum ini, duit raya tidak pernah lupa diberikan oleh kerajaan kepada peneroka Felda.
Sama seperti penjawat awam yang sentiasa diberikan duit raya, peneroka Felda juga tidak terkecuali menikmatinya.
Harus diakui, walaupun diberikan tanah oleh kerajaan untuk mengusahakan tanaman seperti kelapa sawit dan getah, peneroka Felda sebenarnya tidak terkecuali memberi sumbangan besar kepada ekonomi negara sehingga Malaysia dikenali sebagai pengeluar utama hasil komoditi tersebut.
Lebih-lebih, sebaik berlakunya pertukaran kerajaan pada PRU14 lalu, peneroka Felda sekali lagi ada peranan yang harus dihargai oleh kerajaan dari segi memberi sumbangan kepada perubahan.
Daripada 54 kawasan Parlimen yang ada kawasan Felda di mana sebelum ini ia merupakan kawasan totok UMNO dan BN, tetapi dalam PRU14 lalu 19 daripadanya berjaya ditawan oleh PH.
Sebagaimana kelompok pengundi lain yang tertarik dengan agenda perubahan, kesediaan pengundi di kawasan Felda turut sama mengundi PH ialah kerana janji manifesto untuk menghapuskan hutang-hutang tidak wajar mereka yang diikrarkan untuk dilaksanakan dalam tempoh 100 hari menjadi kerajaan.
Malangnya, jangankan 100 hari, bahkan selepas setahun berkuasa pun, belum terdengar lagi sebarang khabar berita mengenai perlaksanaan janji manifesto tersebut.
Kini, sudahlah janji manifesto tergantung begitu saja, duit raya yang biasa diterima pula tidak lagi diperolehi mereka.
Apa sudah jadi?
Siapa yang tidak kecewa dibuatnya?
Apakah PH sudah lupa kepada jasa dan sumbangan peneroka Felda yang turut memainkan peranan menjadikan agenda perubahan suatu kenyataan?
Apakah PH tidak mengharapkan lagi undi peneroka Felda dalam PRU15 akan datang?
Cuba bayangkan, apa jadi kepada PH dalam PRU15 nanti jika 19 kerusi yang dimenangi dalam pilihanraya lalu berjaya ditawan kembali oleh BN?
Dalam hal ini, tindakan ANAK atau Persatuan Anak Peneroka Felda Kebangsaan mahu menghantar surat rayuan kepada Perdana Menteri berkaitan pemberian duit raya itu adalah wajar dan tepat sekali.
Penasihat ANAK, Mazlan Aliman berkata, pemberian duit raya adalah penting buat peneroka Felda di mana ketika ini perolehan hasil ladang mereka adalah rendah sekali.
Mahu tidak mahu, kerajaan, khususnya Perdana Menteri, harus meneliti rayuan ANAK ini dengan seadil-adilnya serta dengan sedikit perasaan simpati.
Jika tidak boleh beri banyak, berilah mengikut kemampuan kewangan kerajaan yang ada.
Tetapi, janganlah ditiadakan sama sekali.
Simpati dan kenanglah jasa serta sumbangan mereka kepada PH sebelum ini.
(Shahbudindotcom 26/05/2019)

0

0

votes
Article Rating
Kongsikan artikel ini


KALAU PADANG FUTSAL KERAJAAN BOLEH SEDIAKAN, APA MASALAHNYA KERAJAAN JUGA BINA MASJID?

Apa lagi ni Tun?
Tidak cukup dengan di Langkawi baru-baru ini, Tun Mahathir Mohamad ketika betucap di majlis penyampaian bantuan Ramadan dengan meminta rakyat supaya tidak terlalu bergantung kepada pemberian orang, di majlis lain pada Sabtu lalu, beliau menggesa agar masjid dibina tanpa mengharapkan bantuan daripada kerajaan.
Katanya, beliau pernah pergi ke beberapa negara seperti Maghribi dan Kazaskhtan di mana di sana terdapat masjid yang sangat cantik dan indah yang dibina sendiri oleh penduduk tempatan.
“Masjid-masjid itu didirikan kebanyakannya oleh orang tempatan. Mereka tidak bergantung kepada orang lain, jauh sekali bergantung kepada pemberian orang yang seagama dengan mereka,” katanya ketika berucap di majlis berbuka puasa di Air Hitam, dekat Jitra, Sabtu lalu.
Sama seperti ucapannya yang meminta rakyat tidak bergantung kepada pemberian orang lain di hadapan mereka yang dijemput untuk menerima sumbangan Ramadan dilihat sebagai pesanan yang tidak kena, gesaan beliau agar rakyat membina sendiri masjid tanpa mengharapkan bantuan kerajaan juga sama tidak sesuainya.
Janganlah disamakan negara kita dengan Maghribi, Kazaskhtan atau negara-negara lain secara mutlak kerana mungkin ada perbezaan yang tidak diketahui.
Di negara kita, di beberapa tempat misalnya, memang banyak masjid yang dibina sendiri oleh penduduk tempatan tanpa mengharapkan bantuan kerajaan, tetapi memandangkan mereka sendiri kebanyakannya berpendapatan rendah dan miskin, masjid itu biasanya memakan masa berpuluh tahun baru dapat disiapkan.
Itu pun, keadaannya masih dalam keadaan yang tidak sempurna sepenuhnya.
Kita sebagai negara Islam yang baru membangun di mana pendapatan rakyat tidaklah begitu tinggi, memang selayaknya peranan membina masjid dilakukan oleh pihak kerajaan.
Tugas selebihnya seperti mengimarahkan masjid, mengisi dengan program-program ilmu dan membaik pulihnya memang selalunya dilakukan sendiri melalui sumbangan dan derma orangramai.
Setiap bulan, melalui sumbangan yang diterima itulah mampu menjadikan hampir semua masjid di negara ini hidup dengan pelbagai aktiviti serta sebagai pusat komuniti yang berkesan dalam mendidik dan membina masyarakat.
Bermakna, melalui usaha kerajaan membina masjid dan dengan sumbangan orang ramai menghidupkan aktivitinya, kedua-dua pihak ada peranan dan saling terlibat dalam meninggikan syiar Islam di negara.
Bukankah ia suatu gandingan dan kerjasama yang cukup cantik?
Tetapi, jika semua masjid dibina dengan derma dan usaha penduduk semata-mata, apa pula peranan dan tanggungjawab kerajaan dalam memajukan Islam di negara ini?
Tidak malukah nanti sebagai negara Islam, tetapi kerajaannya tidak terlibat sama sekali membina masjid?
Kalau padang futsal dan tempat berjoging pun kerajaan boleh bina untuk anak-anak muda bermain dan rakyat mengeluarkan peluh, apa masalahnya dengan kerajaan juga membina masjid untuk rakyat beribadah?
Apakah bermain dan mengeluarkan peluh lebih penting daripada beribadah?
Kenapa Tun berkira sangat dengan duit kerajaan untuk hal ehwal ibadah, tetapi tidak pernah bersungut untuk hal-hal lain atau melaksanakan projek-projek mega untuk mendapat kemasyhuran dunia?
Tun, dah tua-tua ni janganlah buat perangai pelik-pelik begini?
Dulu, masa jadi PM ke-4 selama 22 tahun, di sebalik banyak projek mega dan sebagainya dilaksanakan, kenapa benda-benda seperti ini tak pernah dibangkit dan diucapkan?
(Shahbudindotcom 27/05/2019)

0

0

votes
Article Rating
Kongsikan artikel ini


LAGI PERTEMUAN RUTIN ANTARA PM DENGAN BAKAL PM KE-8

Sebagaimana bulan-bulan sebelumnya sejak lima atau enam bulan yang lalu, setiap bulan Anwar Ibrahim akan mengadakan pertemuan serta perbincangan dengan Perdana Menteri, Tun Mahathir Mohamad.
Pertemuan rutin secara bulanan itu sesuai dengan kedudukan Anwar sebagai bakal Perdana Menteri ke-8 menggantikan Tun Mahathir yang tarikh tepat penyerahan jawatan masih lagi dalam perbincangan antara kedua-dua mereka.
Pertemuan dan perbincangan terbaru antara Anwar dengan Tun Mahathir berlangsung pagi tadi di Putrajaya.
Di bawah ini adalah ulasan Anwar berhubung butir-butir pertemuannya dengan Tun Mahathir kali ini.
(Shahbudindotcom 27/05/2019)
Bertemu Perdana Menteri, Tun Dr Mahathir Mohamad hari ini di Putrajaya. Sempat menyentuh beberapa isu mendesak dalam dan luar negara.
Saya turut memaklumkan Perdana Menteri, saya akan menunaikan umrah bersama Azizah yang pada masa sama akan menghadiri Sidang Kemuncak Pertubuhan Kerjasama Islam (OIC) ke-14 di Makkah pada 31 Mei ini.
Juga saya merujuk kebimbangan KEADILAN dalam Mesyuarat Majlis Pimpinan Pusat semalam terhadap ancaman Amerika Syarikat terhadap kepimpinan Iran.
Kerajaan perlu menyatakan pendirian tegas dengan menolak sebarang provokasi kepada seluruh negara Islam.
ANWAR IBRAHIM
27 Mei 2019.

0

0

votes
Article Rating
Kongsikan artikel ini


MUHYIDDIN KIAN TERPINGGIR DALAM BERSATU?

Dalam reaksi pertamanya berhubung perlantikan Mazlan Bujang sebagai Pengerusi Bersatu Negeri Johor, Muhyiddin Yassin berharap ianya tidak menjejaskan hubungan antara pemimpin parti di negeri itu.
Kata Presiden Bersatu itu, apa yang penting ialah perpaduan dan kerjasama perlu menjadi pegangan kepimpinan Bersatu di Johor.
“Surat perlantikan sudah dikeluarkan secara rasmi, jadi dia (Mazlan) jalankan tugaslah,” tambahnya lagi.
Ditanya sama ada perlantikan Mazlan akan menjejaskan kelancaran pentadbiran negeri Johor berikutan Menteri Besar, Dr Sahruddin Jamal tidak memegang sebarang jawatan dalam parti di peringkat negeri, Muhyiddin berharap tidak akan berlaku perkara sedemikian.
“Saya harap tidak begitu,” kata Muhyiddin yang juga Menteri Dalam Negeri.
Apakah yang boleh kita tafsirkan daripada jawapan Muhyiddin mengenai perlantikan Mazlan sebagai Pengerusi Bersatu Johor ini?
Pertama, beliau hanya mampu berharap perlantikan Mazlan tidak menjejaskan hubungan antara pemimpin Bersatu di Johor.
Kedua, sekali lagi beliau juga sekadar dapat berharap perlantikan Mazlan sebagai Pengerusi Bersatu Johor, walaupun telah digugurkan sebagai Exco dan Menteri Besar tiada sebarang jawatan dalam parti peringkat negeri, tidak akan menjejaskan kelancaran pentadbiran kerajaan negeri.
Dengan hanya berharap saja bahawa perlantikan Mazlan tidak membawa sebarang masalah kepada parti dan pentadbiran kerajaan negeri, ternampak jelas bahawa Muhyiddin tidak terlibat sama sekali dalam soal perlantikan itu.
Seolah-olahnya perlantikan Mazlan hanya diputuskan oleh Tun Mahathir Mohamad selaku Pengerusi Bersatu tanpa berunding dengannya.
Maka, apakah fungsi Muhyiddin sebenarnya sebagai Presiden?
Apakah seorang Presiden hanya mampu berharap saja?
Bukankah sebagai Presiden Bersatu, lebih-lebih lagi jika perlantikan Mazlan diputuskan olehnya, Muhyiddin sepatutnya ada keyakinan penuh soal politik dan pentadbiran kerajaan negeri akan bertambah baik, bukannya sekadar berharap semata-mata?
Apakah Tun Mahathir, walaupun hanya berjawatan Pengerusi, tetapi lebih berkuasa dalam Bersatu berbanding Muhyiddin kerana kedudukannya sebagai Perdana Menteri?
Sampai bila keadaan ini akan terus berlaku dan apakah Muhyiddin akan terus dipinggirkan lagi dalam banyak hal selepas ini?
(Shahbudindotcom 28/05/2019)

0

0

votes
Article Rating
Kongsikan artikel ini


TUN M – JANGAN SAKITKAN HATI PENEROKA FELDA, BAWA BALIK F1 BOLEH, TAKKAN BAGI DUIT RAYA TAK BOLEH?

Jawapan Perdana Menteri, Tun Mahathir Mohamad sama ada peneroka Felda patut diberi duit raya atau sebaliknya pada tahun ini, tidak lebih hanya menambahkan lagi sakit hati peneroka terhadap kerajaan.
Katanya, beliau tidak tahu sama ada wang insentif raya kepada peneroka Felda pada tahun ini akan diberikan seperti tahun-tahun sebelumnya atau pun tidak.
“Saya tidak tahu. Pegawai kerajaan kita bagi. Mereka ini (peneroka) kita tak tahu pegawai kerajaan atau tidak.
“Itu kena tanya Azmin Ali (Menteri Hal Ehwal Ekononi yang bertanggungjawab terhadap Felda),” tambah Tun Mahathir.
Aduhhh Tun, kenapa beri “jawapan tak cerdik” seperti ini?
Takkanlah seorang Perdana Menteri yang merupakan antara pemimpin terhebat di dunia tidak tahu kedudukan peneroka sama ada mereka itu pegawai kerajaan atau tidak?
Kenapa status pegawai kerajaan dijadikan sebagai perbandingan untuk memberi duit raya peneroka Felda?
Memberi duit raya kepada peneroka bukanlah sama ada mereka itu pegawai kerajaan atau tidak, tetapi sebagai tanda prihatin kerajaan dalam membantu kehidupan mereka.
Kalau pun Tun Mahathir mahu memberi jawapan sinis dan menyindir, beliau haruslah soal duit dan dalam situasi sekarang bukanlah waktu yang sesuai untuk menyindir peneroka Felda.
Selain itu, fikirkanlah juga jasa dan sumbangan peneroka Felda kepada terbentuknya kerajaan yang ada ini.
Kalau nak beri, cakaplah nak beri dan kalau tak nak bagi, cakap saja tak nak bagi. Habis cerita.
Apa perlu dikata “saya tak tahu mereka pegawai kerajaan atau tidak?”
Bukankah menyakitkan lagi hati peneroka saja jadinya dengan jawapan seperti itu?
Dalam hal ini, Anwar Ibrahim nampaknya lebih ada perasaan simpati dan kemanusiaan terhadap peneroka Felda apabila menyarankan agar duit raya tetap diberikan kepada mereka, walaupun dengan jumlah yang sedikit.
Kata beliau, kerajaan wajar mempertimbangkan pemberian duit raya itu bagi meringankan beban golongan itu, selain berpendapat, mereka sangat memerlukannya dalam keadaan ekonomi dan hasil ladang seperti sekarang ini.
Tidakkah tugas pemimpin memberi sedikit kesenangan kepada rakyat yang memerlukan?
Buat kereta ketiga boleh, nak bawa balik perlumbaan F1 boleh, malah nak buat kereta terbang pun boleh, kenapa tak boleh beri sedikit duit raya kepada peneroka Felda?
(Shahbudindotcom 28/05/2019)

0

0

votes
Article Rating
Kongsikan artikel ini


KALAU HANYA RAYA PERTAMA SAJA DIBAGI DISKAUN TOL, LEBIH BAIK TAK PAYAH BAGI

Apa nak jadi dengan kerajaan PH ni?
Nak jadi kerajaan sepenggal atau kerajaan berpenggal-penggal?
Sudahlah janji mahu menghapuskan tol tidak juga menjadi kenyataan sehingga kini, diskaun tol sempena sambutan Hari Raya tahun ini pula terlihat benar-benar sangat mengecewekan rakyat jelata.
Dalam pengumuman oleh Menteri Kerja Raya, Baru Bian semalam, diumumkan bahawa 23 lebuhraya setuju memberi diskaun antara 10 hingga 33 peratus pada hari raya pertama sahaja.
Diskaun akan berkuatkuasa pada jam 12.00 tengah malam hingga jam 11.59 malam pada hari berkenaan.
Diulang – HANYA SEHARI PADA RAYA PERTAMA BERMULA 12.00 TENGAH MALAM HINGGA 11.59 MALAM HARI YANG SAMA.
Senarai lebuhraya adalah seperti berikut:-
• Lebuhraya Damansara-Puchong (LDP) – 33 peratus
• Lebuhraya Grand Saga (GSSB) – 30 peratus
• Lebuhraya Utara-Selatan (PLUS) – 20 peratus
• Lebuhraya Seremban-Port Dickson (SPDH) – 20 peratus
• Lebuhraya Utara-Selatan Hubungan Tengah (ELITE) – 20 peratus
• Lebuhraya Butterworth-Kulim (BKE) – 20 peratus
• Jambatan Pulau Pinang – 20 peratus (kenderaan Kelas 2 sahaja)
• Lebuhraya Pantai Timur (LPT) 2 – 20 peratus
• Lebuhraya Duta-Ulu Kelang (DUKE) – 20 peratus
• Lebuhraya Pantai Baru (NPE) – 20 peratus
• Lebuhraya BESRAYA – 20 peratus
• Lebuhraya MEX (Maju Expressway) – 15 peratus (semua Kelas kenderaan)
• Lebuhraya Grand Sepadu – 15 peratus
• Lebuhraya Shah Alam (Kesas) – 10 peratus
• Lebuhraya Kemuning-Shah Alam (LKSA) – 10 peratus
• Lebuhraya Koridor Guthrie (GCE) – 10 peratus
• Lebuhraya Bertingkat Ampang-Kuala Lumpur (AKLEH) – 10 peratus
• Lebuhraya Kajang SILK (SILK) – 10 peratus
• Lebuhraya Kuala Lumpur-Karak (KLK) – 10 peratus
• Lebuhraya Pantai Timur (LPT) 1 – 10 peratus
• Lebuhraya Lingkaran Luar Butterworth (BORR) – 10 peratus
• Lebuhraya Sultan Abdul Halim Muadzam Shah (JKSB) – 10 peratus
• Lebuhraya Kuala Lumpur-Selangor (LATAR) – 10 peratus.
Apa kejadahnya bagi diskaun pada Hari Raya pertama saja?
Siapa nak guna lebuhraya pada hari tersebut?
Tidakkah pada Hari Raya pertama, semua orang sudah ada di kampung masing-masing dan sibuk dengan aktiviti kunjung-mengunjung serta menziarahi sanak saudara, keluarga dan kenalan terdekat dan tidak ramai mana pun lagi yang menjadi pengguna lebuhraya?
Pada masa BN kali terakhir berkuasa iaitu tahun 2017, diskaun tol diberi selama enam hari sebelum dan juga selepas Hari Raya.
Pada 2018 pula, ketika kali pertama PH berkuasa, diskaun tol sebanyak 50 peratus diberikan selama dua hari sempena sambutan Hari Raya.
Kenapa tahun ini hanya sehari di Hari Raya pertama saja?
Macam mana agaknya kabinet berfikir sehingga mereka boleh bersetuju memberi diskaun tol hanya selama sehari saja?
Kenapa tidak boleh diberi diskaun tol untuk rakyat balik kampung iaitu satu dua hari sebelum Hari Raya dan satu dua hari lagi selepasnya sewaktu mereka kembali semula ke ibukota?
Memberi diskaun ketika semua orang sudah balik kampung dan sibuk dengan sambutan Hari Raya di tempat masing-masing serta biasanya pada Hari Raya kedua barulah berziarah menggunakan lebuhraya, untuk siapa sebenarnya diskaun tol itu diberikan?
Kerajaan ini nak menyenangkan hidup rakyat atau menyusahkan rakyat?
Bukankah tujuan diskaun tol diberi ialah untuk meringankan rakyat yang balik kampung menyambut Hari Raya, tapi untuk apa jika ia dilaksanakan ketika semua orang sudah berada di kampung halaman masing-masing?
Daripada demikian cara nak menipu rakyat, lebih baiklah tak payah diumumkan diskaun tol sama sekali pada tahun ini.
Apa ni Tun???
(Shahbudindotcom 29/05/2019)

0

0

votes
Article Rating
Kongsikan artikel ini


SALAH TUN, ORANG TAK SUKA KERANA PH DAN TUN SENDIRI SELALU MUNGKIR JANJI!!!

Bercakap di Tokyo, Tun Mahathir Mohamad berkata, kerajaan PH tidak begitu disukai oleh sesetengah rakyat kerana tidak meneruskan amalan pentadbiran lama memberi “duit percuma”.
“Kerajaan lama suka beri “wang percuma” kepada rakyat, semua orang dapat “wang percuma,” katanya pada Persidangan Antarabangsa ke-25 mengenai Masa Depan Asia: Mencari Tata Global Baru di Tokyo.
“Tapi kini kita (PH) sudah ambil alih, kita perlu tanggung beban hutang, kita tak ada duit dan kita tak boleh beri duit percuma.
“Dan apabila kita tak beri duit percuma, orang tak suka kita,” kata pengerusi PH itu lagi.
Tun Mahathir seterusnya berkata, negara yang rakyatnya bergantung kepada “duit percuma” daripada kerajaan tidak akan berkembang.
“Hanya negara yang rakyatnya bekerja keras akan berkembang,” tambah Tun Mahathir.
Sebenarnya apa yang Tun Mahathir sebut ini bukan saja tidak tepat, malah ada yang tidak benar sama sekali.
Pertama, rakyat mula tidak suka kepada PH bukan kerana kerajaan tidak memberi “duit percuma”, tetapi disebabkan gagal menunaikan janji-janji yang dibuatnya.
Banyak janji-janji PH, bukan saja dalam tempoh 100 hari, malah janji-janji lain juga seolah-olah begitu berat untuk ditunaikan setelah kuasa diperolehi.
Kenapa berani berjanji jika tidak mahu menunaikannya?
Janganlah asyik-asyik beri alasan hutang dan beban kewangan sebagai sandaran gagal menunaikan janji, sedangkan dalam waktu yang sama projek-projek tidak perlu seperti F1, kereta ketiga dan lain-lainnya mahu dilaksanakan pula.
Kenapa tidak diutamakan menunaikan janji kepada rakyat terlebih dahulu sebelum mahu melaksanakan projek-projek tersebut?
Inilah yang sebenarnya menyebabkan rakyat mula hilang selera kepada PH kerana segala-galanya hanya indah ketika belum mendapat kuasa.
Setelah rakyat memberikan undi mereka, ternyata Tun Mahathir bukan saja mengecewakan, tetapi juga melukakan hati mereka dengan mengatakan Buku Harapan yang mengandungi janji-janji itu bukanlah sebuah kitab suci yang wajib dipatuhi.
Kitab manakah yang Tun belajar yang membenarkan seseorang itu bersikap curang terhadap janji?
Kedua, bukankah kerajaan PH ini masih lagi meneruskan pemberian “duit percuma” seperti BR1M yang ditukar kepada BSH, wang untuk pelajar sekolah, penuntut universiti dan juga untuk orang bujang?
Mengapa PH tidak membatalkannya, bahkan meneruskan amalan kerajaan lama memberi “wang percuma” juga?
Bukankah kerajaan PH juga sama seperti kerajaan lama yang turut memberi “wang percuma”?
Tetapi, mengapakah jumlah mereka yang tidak suka kepada PH terus bertambah juga?
Selain itu, kenyataan Tun Mahathir bahawa rakyat yang bergantung kepada “duit percuma” susah berkembang juga tidaklah tepat seratus-peratus kerana banyak negara maju sendiri melakukan pemberian percuma kepada rakyatnya.
Banyak negara maju misalnya menyediakan elaun penganggur kepada rakyatnya, malah mereka juga menyediakan pendidikan percuma dan elaun tertentu kepada rakyatnya.
Harus diingat bahawa pemberian seumpama itu bukanlah “duit percuma” tetapi lebih berupa bantuan kepada mereka yang memerlukan dan untuk mereka memperbaiki kehidupan masa depan.
Namun, negara-negara tersebut tetap berkembang maju dan kerajaannya terus mendapat sokongan rakyat.
(Shahbudindotcom 30/05/2019)

0

0

votes
Article Rating
Kongsikan artikel ini


TUN DAIM TEGUR GUAN ENG?

Dalam sebuah interbiu dengan Astro Awani, antara lain Tun Daim Zainuddin menasihatkan menteri-menteri kabinet supaya berbincang terlebih dahulu dengan Setiausaha Akhbar masing-masing sebelum mengeluarkan kenyataan.
“Kalau nak buat kenyataan, bincang tengok apa kesannya, bincang dengan pegawai kemudian bincang menteri dengan menteri. Bukan seronok-seronok buat kenyataan.
“Kalau positif, keluar kenyataan, kalau negatif, jangan keluar kenyataan. Kalau negatif nak umum juga, bodohlah,” katanya.
Siapakah menteri yang Tun Daim maksudkan tidak bijak berkomunikasi sehingga menyebabkan kejatuhan ringgit?
(Shahbudindotcom 30/05/2019)

0

0

votes
Article Rating
Kongsikan artikel ini


PENEROKA FELDA DAPAT JUGA DUIT RAYA AKHIRNYA

Walaupun Azmin Ali sebelumnya mengatakan tiada duit raya untuk peneroka Felda dan kemudian Tun Mahathir Mohamad menyindir dengan berkata beliau tidak tahu sama ada mereka itu pegawai kerajaan atau tidak, desakan pelbagai pihak akhirnya membuatkan kerajaan memberikan juga sedikit sumbangan sempena Aidil Fitri ini.
Turut bersuara agar kerajaan memberikan duit raya, meskipun sedikit kepada peneroka Felda bagi tahun ini ialah Anwar Ibrahim yang semalam disahkan sekali lagi oleh Tun Mahathir adalah penggantinya sebagai Perdana Menteri ke-8.
Untuk itu, bagi tahun ini, kabinet Rabu lalu telah memutuskan untuk memberikan duit raya sebanyak RM300 kepada peneroka Felda.
Pada masa yang sama, Felda juga diminta menyegerakan pembayaran tunggakan Pinjaman Sara Hidup dan Pendahuluan Hasil kepada peneroka yang terlibat.
Alhamdulillah…meskipun hanya sedikit, sekurang-kurangnya dengan adanya duit raya ini dapatlah para peneroka menyambut Hari Raya pada tahun ini dengan perasaan yang lebih gembira.
(Shahbudindotcom 31/05/2019)

0

0

votes
Article Rating
Kongsikan artikel ini


TUN M PERLU BERHENTI MENGULANG2 JANJI NAK SERAH KUASA, YANG PENTING TETAPKAN TARIKHNYA SEGERA

Untuk kesekian kalinya, rasanya sudah lebih 15 kali, Tun Mahathir Mohamad sekali lagi mengulangi janjinya untuk menyerahkan jawatan Perdana Menteri kepada Anwar Ibrahim.
Bercakap di Tokyo sempena lawatan rasmi ke negara tersebut, Tun Mahathir berkata, beliau tetap akan mematuhi janji yang telah dipersetujui itu, walaupun tiada tempoh masa yang ditetapkan.
“Saya telah bersetuju yang Anwar akan mengambil alih dari saya dan saya akan mematuhi dengan perjanjian saya.
“Semasa pembentukan gabungan PH, adalah dipersetujui bahawa ia akan diketuai oleh saya sebagai pengerusi.
“Kami juga berjanji sekiranya saya menjadi Perdana Menteri, penggal saya akan dihadkan ke beberapa tempoh, tetapi masa sebenar tidak dinyatakan,” tambahnya.
Tegas Tun Mahathir lagi, mungkin ada bantahan terhadap peralihan kuasa itu, tetapi menambah bahawa ia “adalah masalah mereka, bukan masalah kepada dirinya.”
Sebagaimana yang disebut pada awal tadi, ini adalah penegasan yang sudah melebihi 15 kali dinyatakan oleh Tun Mahathir berhubung janji untuk menyerahkan jawatan Perdana Menteri kepada Anwar.
Tetapi, meskipun penegasan itu kelihatan semakin kukuh, masih ramai yang curiga dengannya.
Ia, sebagaimana yang pernah saya tulis sebelum ini di mana umpamanya jika seorang lelaki telah berjanji untuk bertunang selama dua tahun dengan seorang gadis, apabila melebihi tempoh setahun pertunangan itu, sepatutnya telah ada tarikh untuk majlis persandingannya.
Setelah lebih setahun bertunang, tentulah agak ganjil apabila silelaki tak habis-habis mengulangi janji akan berkahwin, tetapi tidak pula menetapkan tarikh yang khusus untuk majlis kenduri dan bersanding.
Yang ditunggu dan mahu didengar selepas lebih setahun bertunang ialah bilakah tarikh untuk berkahwin dan bukannya ulangan kata-kata akan berkahwin, akan berkahwin dan akan berkahwin.
Begitu juga dalam kes peralihan kuasa kepada Anwar ini, rakyat tidak mahu lagi mendengar Tun Mahathir terus mengulang-ulang janji akan menyerahkan kuasanya kepada Anwar.
Perkara itu sudah terlalu kerap didengar oleh rakyat dan dinyatakannya sama ada di dalam negara mahu pun di luar negara. Pendek kata, seluruh dunia telah mendengarnya.
Rakyat kini hanya mahu tahu bilakah tarikh peralihan kuasa itu akan berlaku.
Saya pun sudah hampir letih menulis mengenainya. Dalam blog, melalui FB dan buku, sudah banyak kali saya menyentuh perlunya Tun Mahathir segera memilih tarikh yang sesuai untuk beliau berundur dan seterusnya Anwar mengambilalih teraju pentadbiran negara ini.
Harapnya selepas ini, minggu depan atau bulan depan, Tun Mahathir tidak lagi mengulang-ulang janji mahu menyerahkan jawatannya itu.
Sebaliknya, terus saja sebut satu tarikh untuk berlakunya peralihan jawatan itu.
Habis cerita, dengannya rakyat akan gembira, pembangkang ternganga dan PH boleh terus maju ke hadapan meneruskan agendanya.
(Shahbudindotcom 31/05/2019)

0

0

votes
Article Rating
Kongsikan artikel ini